**Մակրոտնտեսական կանխատեսումներ և վերլուծություն**

**Ներածություն**

Միջնաժամկետ ծախսային ծրագրի այս հատվածը ներկայացնում է ընթացիկ տնտեսական իրավիճակը հանրապետությունում, ինչպես նաև 2016-2018 թվականների մակրոտնտեսական հեռանկարները:

**Տնտեսական կանխատեսումների նպատակը**

**Հայաստանի տնտեսության իրավիճակի միջնաժամկետ կանխատեսումները նկա­րագրում են այն իրական միջավայրը, որի պայմաններում գործելու է կառա­վարությունը:** Մյուս կողմից կառավարության հարկաբյուջետային քաղաքականությունն ազդում է մակրոտն­տե­սական միջա­վայրի վրա, հետևաբար մակրոտնտեսական կանխատեսումները հնարա­վորություն են տալիս հաս­կանալու, թե կառավարության որդեգրած միջնաժամկետ հարկա­բյու­ջետային քաղաքակա­նությունը որքանով է համահունչ տնտեսության այլ հատվածների զարգացման միտումներին:

**Տնտեսական կանխատեսումների իրականացման երկրորդ կարևոր հիմնավորումն այն է, որ ազգային տնտեսության իրավիճակը մեծ ազդեցություն ունի կառավարության ֆինան­սական ռեսուրսների վրա:** Տնտեսական բարձր աճն ապահովում է գործարարների ավելի մեծ եկամուտներ, որոնք իրենց հերթին կառավարության համար ապահովում են ավելի մեծ հարկային եկամուտներ: Եվ հակառակը, տնտեսական աճի ցածր մակարդակը բերում է հարկերի ավելի ցածր մակարդակի և կառավարության կողմից տրամադրվող սոցիալական աջակցության և օժանդակության ավելի մեծ պահանջարկի: Մակրոտնտեսական կանխատեսումները նաև հիմք են հանդիսանում ապագայում բյուջեի վրա հնարավոր ծանրաբեռնվածության մեծացման հետ կապված ռիսկերի գնահատման համար:

**Տնտեսության նկարագրություն**

**Տնտեսությունը կարելի է նկարագրել ցուցանիշների հետևյալ հիմնական խմբերով**.

* Համախառն առաջարկ (չափվում է տնտեսության առանձին ճյուղերում ստեղծված ավելաց­ված արժեքների իրական աճերով և համախառն ներքին արդյունքի (ՀՆԱ) իրական աճով),
* Համախառն պահանջարկ (չափվում է պետական, մասնավոր հատվածների և արտաքին աշխարհի կողմից ապրանքների և ծառայությունների վրա կատարվող ծախսումներով, սպառում/ՀՆԱ, ներդրում/ՀՆԱ, զուտարտահանում/ՀՆԱ),
* Գնային փոփոխականներ (ՀՆԱ դեֆլյատոր, որն իրենից ներկայացնում է տնտեսությունում ստեղծված ՀՆԱ-ի գների փոփոխությունը, և գնաճ, որը չափվում է սպառողական գների ինդեքսով (ներառյալ սպառողական, ներմուծված ապրանքների գները) ինդեքսով (ՍԳԻ)),
* Ֆինանսական համակարգի խորություն (չափվում է հետևյալ փոփոխականներով` փողի ագրե­գատներ/ՀՆԱ, վարկեր/ՀՆԱ, ավանդներ/ՀՆԱ, և ցույց է տալիս թե բանկային համա­կարգը որքանով է ներգրավված երկրի տնտեսական կյանքում),
* Արտաքին աշխարհի հետ տնտեսական հարաբերություններ (չափվում է հիմնականում երկրի ընթացիկ հաշվի հաշվեկշռով),
* Պետական հատվածի դիրքը տնտեսությունում (չափվում է հիմնականում պետական հատ­վածի ծախսերի և եկամուտների ծավալով, պետական ծախսեր/ՀՆԱ, հարկային եկա­մուտ­ներ/ՀՆԱ):

Աղյուսակում ներկայացված է տնտեսության ներկայիս և միջնաժամկետ հեռանկարային իրա­վիճակի հիմնական ցուցանիշները` ըստ վերը նշված վեց գլխավոր տնտեսական բնութա­գրիչների: Միջնաժամկետ ծախսային ծրագրի այս հատվածում նկարագրված են նաև այն հիմ­նական գործոն­ներն ու միտումները, որոնք պայմա­նավորում են աղյուսակ 1-ում նշված ցուցանիշերը և տնտե­սության զարգացման հեռան­կարները:

**Աղյուսակ 1.Վերջին տարիների միտումներ և ՄԺԾԾ-ի հիմքում դրված հիմնական տնտեսական չափորոշիչներ**

|  |  |  |  |  |  |  |  |
| --- | --- | --- | --- | --- | --- | --- | --- |
| Չափորոշիչ | 2012 | 2013 | 2014 | 2015 | 2016 | 2017 | 2018 |
| Փաստ | Փաստ | Փաստ | Կանխ. | Կանխ. | Կանխ. | Կանխ. |
| Տնտեսական աճ (ՀՆԱ-ի իրական աճ, %) | 7.2 | 3.5 | 3.4 | 1.0 | 2.0 | 3.5 | 4.0 |
| Սպառման մակարդակ (Սպառում/ՀՆԱ, %) | 101.2 | 102.4 | 101.5 | 98.9 | 98.6 | 97.0 | 95.1 |
| Ներդրումների մակարդակ (Ներդրում/ՀՆԱ, %) | 25.4 | 21.9 | 20.8 | 21.0 | 19.7 | 19.6 | 20.0 |
| ՀՆԱդեֆլյատոր | 98.8 | 103.3 | 102.4 | 103.2 | 102.2 | 104.0 | 104.0 |
| 12-ամսյա գնաճ | 3.2 | 5.6 | 4.6 | 4.0 | 4.0 | 4.0 | 4.0 |
| Բանկային համակարգի ներգրվածություն (փողի զանգված/ՀՆԱ, %) | 33.7 | 36.1 | 37.0 | 37.9 | 37.9 | 37.4 | 36.8 |
| Ընթացիկ հաշիվ/ՀՆԱ (%) | -11.1 | -8.0 | -7.9 | -9.4 | -8.6 | -8.0 | -7.5 |

**Համախառն առաջարկ**

**Երկրում համախառն առաջարկն իրական արտահայտությամբ չափվում է տնտե­սության առանձին ճյուղերում ստեղծված ավելացված արժեքների հանրագումարով**: Դրա փոփոխությունը նախորդ տարվա համեմատ գնահատվում է ՀՆԱ-ի իրական աճի[[1]](#footnote-1) միջոցով: Ուստի այս բաժնում կներկայացվի տնտեսության հիմնական ճյուղերում ստեղծված ավելացված արժեք­ների փոփո­խության դինամիկան վերջին տարիներին և ապագա ակնկալվող զարգա­ցում­ները:

**Վերջին տարիների միտումները, ընթացիկ իրավիճակը և կանխատեսումները**

 **2012-2014 թվականներին տնտեսության զարգացումը շարունակվել է հիմնականում ծառայությունների և գյուղատնտեսության հաշվին:** Համախառն ներքին արդյունքի (ՀՆԱ) միջին աճը 2012-2014 թվականներին կազմեց շուրջ 4.7%: Ընդ որում, 2012-2014 թվականներին աճ է արձա­նագրվել տնտեսության բոլոր ճյուղերում, բացառությամբ շինարարության[[2]](#footnote-2): Նշված ժամանա­կա­հատվածում ծառայությունների հաշվին ապահովվել է տնտեսական աճի 2.0 տոկո­սային կետը, իսկ իրական աճը կազմել է 5.2%, արդյունաբերության հաշվին ապահովվել է տնտե­սական աճի 0.7%-ը` 4.0% իրական աճի պայմաններում, իսկ գյուղատնտեսության հաշվին ապահով­վել է տնտեսական աճի 1.6%-ը` 8.3% իրական աճի պայմաններում: Շինարարությունը միջինում նվազել է 2.3%-ով` 0.3 տոկոսային կետով բացասական նպաստում ունենալով տնտե­սական աճին:

**2015 թվականի հունվար-ապրիլին տնտեսական ակտիվության (ՏԱՑ)[[3]](#footnote-3) աճի տեմպը դան­դաղել է:** ՏԱՑ-ը նախորդ տարվա նույն ժամանակահատվածի նկատմամբ իրական արտա­հայ­տությամբ աճել է 2.7%-ով, որը զիջում է նախորդ տարվա ցուցանիշը 1.8 տոկոսային կետով: Տնտե­սական ակտիվությանը նպաստել են հիմնականում գյուղատնտեսության ճյուղի (1.5 տոկոսային կետ) և արդյունաբերության ճյուղի (1.2 տոկոսային կետ[[4]](#footnote-4)) համախառն թողարկումների իրական աճերը: Շինարարությունը համեստ՝ 0.1 տոկոսային կետ նպաստում է ունեցել տնտե­սական ակտիվության աճին: Ծառայությունները բացասական՝ -0,1 տոկոսային կետ նպաստում են ունեցել տնտեսական ակտիվության աճին:

**Կանխատեսում: Միջնաժամկետում ՀՆԱ-ի միջին 3.2% կանխատեսվող աճը հիմնա­կանում պայմանավորված կլինի ծառայությունների և գյուղատնտեսության ճյուղերով:** ՀՀ տնտեսության 2015 թվականի առաջին ամիսների զարգացումները և համաշ­խարհային տնտե­սությունում աճի կանխատեսումները (տես` Ներդիր 1-ը) հիմք են հանդիսացել 2015 թվականի տնտեսական աճի տեմպի կանխատեսման համար: 2015 թվականի համար կանխատեսվում է 1 տոկոս տնտեսական աճ, իսկ 2016-2018 թվականների իրական ՀՆԱ-ի տարեկան աճը կանխա­տեսվել է համապա­տաս­խանաբար` 2.0, 3.5 և 4%-ի չափով, ծառայու­թյունների և գյուղատնտե­սության ճյուղերի նպաստումը ՀՆԱ-ի միջին 3.2% աճին կկազմի համապատասխանաբար 1.2 և 0.9 տոկոսային կետ: Միջնա­ժամ­կետ կանխա­տե­սումների համար հիմք են հանդիսացել տնտեսության զարգացման արձանագր­ված միտումներն ու առանձա­հատկությունները, միջազ­գային կազմակերպությունների կողմից ներկա­յացված համաշխարհային տնտեսության վերաբերյալ սպասումներն ու վերլուծու­թյուն­ները, ինչպես նաև ճյուղային նախարարությունների կողմից ներկայացված միջնաժամկետ պետական քաղաքա­կանության ուղղությունները:

***Աղյուսակ 2. ՀՆԱ-ի իրական աճն ըստ տնտեսության ճյուղերի***

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2012** | **2013** | **2014** | **2015** | **2016** | **2017** | **2018** |
|  | **Փաստ** | **Փաստ** | **Փաստ** | **Կանխ** | **Կանխ** | **Կանխ** | **Կանխ** |
| **Արդյունաբերություն** | 6.3 | 6.4 | -0.7 | 0.6 | 1.3 | 3.2 | 3.8 |
| **Գյուղատնտեսություն** | 9.5 | 7.6 | 7.8 | 4.5 | 4.5 | 4.5 | 4.5 |
| **Շինարարություն** | 4.8 | -6.8 | -5.0 | -0.6 | 1.5 | 2.7 | 3.8 |
| **Ծառայություններ** | 6.3 | 3.4 | 5.9 | 0.0 | 1.3 | 3.3 | 4.1 |
| **Արտադրանքի հարկեր (հանած սուբսիդիաներ)** | 9.9 | 3.6 | 1.8 | 0.8 | 1.5 | 3.5 | 3.2 |
| **Ընդամենը ՀՆԱ** | 7.2 | 3.5 | 3.4 | 1.0 | 2.0 | 3.5 | 4.0 |

***Գծապատկեր 1. Տնտեսության առանձին ճյուղերում արձանագրված և կանխատեսվող իրական աճին նպաստման չափերը***

Ներդիր 1

**Համաշխարհային տնտեսության զարգացման հեռանկարները**

Համաշխարհային տնտեսական աճի վերաբերյալ դրական սպասումներն ընդհանուր առմամբ պահպանվում են և այդ է վկայում ԱՄՀ վերջին կանխատեսումը: Ընդ որում, համաշխարհային տնտեսությունը թե 2015, և թե 2016 թվականներին աճելու է` համապատասխանաբար 103.5 և 103.8 տոկոս տեմպերով: Զարգացած երկրներում աճի տեմպերը 2015թ-ին կկազմեն 102.4 տոկոս, իսկ զարգացող երկրներում շատ ավելի բարձր` 104.3 տոկոս: Հատկանշական է, որ Հայաստանի հիմնական գործընկեր երկրներից Ռուսաստանի տնտեսական անկման վերաբերյալ սպասումները տարեսկզբի համեմատ վերանայվել են անկման խորացման, իսկ Գերմանիայի տնտեսական աճինը` աճի ուղղությամբ:

Համաշխարհային տնտեսությունում դեռևս արտահայտվում են ֆինանսական ճգնաժամից և եվրո տարածքի ճգնաժամից ժառանգած խնդիրները: Արտադրական ներուժի աճը դանդաղել է. արտահայտվում է բնակչության ծերացումը համախառն արտադրողականության աճի դանդաղման հետ մեկտեղ: Բացի նշված երկու հիմնարար ուժերից այժմ գերակշռող են նաև նավթի գների նվազման և փոխարժեքների մեծ փոփոխությունների գործոնները: Զարգացող երկրների աճը նախորդ տարվա համեմատ կդանդաղի: Չնայած մակրոտնտեսական ռիսկերը որոշակի նվազել են, սակայն ֆինանսական և տարածաշրջանային ռիսկերը մեծացել են: Կարճաժամկետ և երկարաժամկետ հեռանկարում կարևորվում են աճի նպաստմանն ուղղված տնտեսական քաղաքականության միջոցառումները, ընդգծվում է արտադրական ներուժի բարձրացման համար հստակ միջոցների անհրաժեշտությունը:

Աղյուսակ: Համաշխարհային տնտեսության զարգացման հեռանկարները

|  |  |  |
| --- | --- | --- |
| *Տոկոսային փոփոխություն* |   | Կանխատեսում |
| 2015թ. հունվարին | 2015թ. ապրիլին |
| 2012 | 2013 | 2014 | 2015 | 2016 | 2015 | 2016 |
| **Համաշխարհային թողարկում** |  **3.4** |  **3.4** | **3.4** |  **3.5** |  **3.7** |  **3.5** |  **3.8** |
| **Զարգացած երկրներ** |  **1.2** |  **1.4** | **1.8** |  **2.4** |  **2.4** |  **2.4** |  **2.4** |
| ԵՄ | **-0.7** | **-0.5** | **0.9** | **1.2** | **1.4** |  **1.5** |  **1.6** |
| Գերմանիա  | 0.9 |  0.2 | 1.6 |  1.3 |  1.5 |  1.6 |  1.7 |
| Մեծ Բրիտանիա | 0.3 |  1.7 | 2.6 |  2.7 |  2.4 |  2.7 |  2.3 |
| ԱՄՆ |  2.3 |  2.2 | 2.4 |  3.6 |  3.3 |  3.1 |  3.1 |
| **Զարգացող երկրներ** |  **5.1** |  **5.0** | **4.6** |  **4.3** |  **4.7** |  **4.3** |  **4.7** |
| Չինաստան | 7.7 |  7.8 | 7.4 |  6.8 |  6.3 |  6.8 |  6.3 |
| **ԱՊՀ երկրներ** | **3.4** | **2.1** | **1.0** |  **-1.4** |  **0.8** |  **-2.6** |  **0.3** |
| Ռուսաստան | 3.4 | 1.3 | 0.6 |  -3.0 |  -1.0 |  -3.8 |  -1.1 |
|   |   |  |  |   |   |   |   |
| **Սպառողական գներ** |   |  |  |   |   |   |   |
| **Զարգացած երկրներ** | **2.0** | **1.4** | **1.4** |  **1.0** |  **1.5** |  **0.4** |  **1.4** |
| ԵՄ | **2.5** | **1.3** | **0.4** | **-** | **-** |  **0.1** |  **1** |
| Գերմանիա  | 2.1 | 1.6 | 0.8 | **-** | **-** |  0.2 |  1.3 |
| Մեծ Բրիտանիա | 2.8 | 2.6 | 1.5 | **-** | **-** |  0.1 |  1.7 |
| ԱՄՆ | 2.1 | 1.5 | 1.6 | **-** | **-** |  0.1 |  1.5 |
| **Զարգացող երկրներ** |  **6.1** |  **5.9** | **5.1** |  **5.7** |  **5.4** |  **5.4** |  **4.8** |
| Չինաստան | 2.6 | 2.6 | 2.0 | **-** | **-** |  1.2 |  1.5 |
| **ԱՊՀ երկրներ** | **6.5** | **6.4** | **8.1** | **-** | **-** |  **16.8** |  **9.4** |
| Ռուսաստան | 5.1 | 6.8 | 7.8 | **-** | **-** |  17.9 |  9.8 |
|  |   |  |  |   |   |   |   |
| **Հումքի գներ** |   |  |  |   |   |   |   |
| Նավթի գներ[1] | 1.0 | -0.9 | -7.5 |  -41.1 |  12.6 |  -39.6 |  12.9 |
| Ոչ նավթային գներ | -10.0 | -1.2 | -4.0 |  -9.3 |  -0.7 |  -14.1 |  -1 |

Աղբյուրը` World Economic Outlook, 2015, April.

*1UK Brent, Dubai, WTI տիպինավթիգներիմիջինթվաբանականը*

**Արդյունաբերություն**

**2012-2014 թվականներին արդյունաբերության ճյուղը ՀՆԱ-ի աճին նպաստման իմաս­տով զիջել է գյուղատնտեսությանն ու ծառայություններին, իսկ ճյուղի աճը պայմանավորվել է գլխավորապես մշակող արդյունաբերությամբ:** Աղյուսակ 2-ից կարելի է նկատել, որ արդյու­նա­բե­­րության ճյուղում ավելացված արժեքի միջին հաշվով 4% իրական աճ է գրանցվել: Հատ­կանշական է, որ ճգնաժամից հետո արդյունաբերության ճյուղն ամենաարագն է վերականգնվել և այժմ գերազան­ցում է նախաճգնաժամային մակարդակը շուրջ 30%-ով: Արդյունաբերության նշված աճը էապես պայմանավորված է ճգնաժամից հետո համաշխարհային պահանջարկի վե­րականգնմամբ, ինչպես նաև արտահանմանն ուղղված արդյունաբերական նոր քաղաքա­կա­նու­թյամբ: Ընդ որում` արդյունա­բերության աճին ամենամեծ նպաստումն է ունեցել մշակող արդ­յու­­նաբերությունը` արդյունաբերու­թյան վերը նշված 4% աճին նպաստելով 3.6 տոկոսային կետով, որին բացի նշված գործոններից նպաստել է նաև տնօրինվող եկամտի միջինում 4.8% աճը: Հանքարդյունաբերութան ոլորտը հաջորդ մեծ` 1 տոկոսային կետով նպաստումն է ունեցել արդյու­նաբերության աճին և նշված ժամանակա­հատ­վածում արձանագրել է միջինում 5.7% աճի ցու­ցանիշ: Էլեկտրաէներգիայի արտադրությունը միջինում նվազել է 2.2%-ով, որը պայմա­նավորված էր էլեկտրաէներգիայի արտադրության 2014 թվա­կանի ծավալների խոշոր անկմամբ: Վերջինս իր հերթին բացատրվում է 2014 թվականի էլեկտրաէներգիայի զուտ արտահանման նվազմամբ:

**2015 թվականի հունվար-ապրիլին արդյունաբերության ճյուղը աճել է՝ հիմնականում պայմանա­վորված հանքագործական արդյունաբերության աճով:** 2015 թվականի հունվար-ապ­րիլին արձանագրվել է արդյունաբերական արտադրանքի թողարկման ծավալի 4.2% իրա­կան աճ: Վերջինիս հիմնականում նպաստել է հանքագործական արդյունաբերության 30.9% աճը: Մշա­կող արդյունաբերությունն աճել է 1.1%-ով, որը հիմնականում պայմանավորված էր ծխախոտի արտադրու­թյան 45.2%, հիմնային մետաղների արտադրության 5.4% և այլ ոչ մետա­ղական հան­քային ար­տադրա­տեսակների 2.2% աճերով: Էլեկտրաէներգիայի արտադրությունը նվազել է 8.1%-ով, որը պայմանավորված է եղել թե ներքին, թե արտաքին պահանջարկով:

**Կանխատեսում: Միջնաժամկետում և 2015 թվականին կանխատեսվում է արդյու­նա­բե­րու­թյան համեստ աճ՝ պայմանավորված արտաքին աշխարհից եկող ռիսկերով:** 2015թ արդյու­նա­բերության իրական աճը կլինի շուրջ 0.6%, իսկ 2016-2018թթ. միջինում 2.7%: Այս կանխատե­սում­ները հաշվի են առնում տարածաշրջանային զարգացումներով պայմանավորված ներքին պահան­ջարկի և արտահանման համեստ աճի վերաբերյալ կանխատեսումները: Արդյու­նաբերու­թյան միջնա­ժամկետ կանխատեսման համար հիմք է հանդիսացել գործընկեր երկրների պահան­ջարկի աճի վերաբերյալ միջազգային կազմակերպությունների գնահատականները, ինչպես նաև ներքին պահանջարկի վերաբերյալ գնահատականները, որոնք արտաքին շոկերի ազդեցությամբ պայմանավորված համեմատաբար զգուշավոր են կանխատեսվել:

**Գյուղատնտեսություն**

**2012-2014 թվականներին գյուղատնտեսության ճյուղը բնութագրվել է բարձր աճի միտումով, պայմանվորված հիմնականում բուսաբուծության ենթաճյուղով:** Ճյուղում արձա­նագրվել է միջինում 8.3% աճ: Գյուղատնտեսության ճյուղի աճին նպաստել է բուսաբուծության բարձր աճը (համախառն թողարկման աճը միջինում կազմել է 9.2%): Ընդ որում բուսաբուծության ենթաճյուղի աճը պայմանավորված է եղել աճի թե էքստենսիվ, թե ինտենսիվ գործոններով:

**2015 թվականի հունվար-ապրիլին գյուղատնտեսության բարձր աճի միտումները շարու­նակվել են:** Գյուղատնտեսության և ձկնորսության համախառն թողարկումն իրական արտա­հայտությամբ աճել է 7%-ով[[5]](#footnote-5), որը զուգակցվել է բուսաբուծության, անասնաբուծության և ձկնո­րսության 10.8, 4,0 և 31,4% աճերով: Տարվա առաջին չորս ամիսներին գյուղատնտեսության մեջ գերակշռող էր անասնաբուծական արտադրանքի տեսակարար կշիռը, որտեղ մսի արտա­դրու­թյան 4.2% և կաթի արտադրության 5.3% աճ է գրանցվել: Ձվի արտադրությունը նվազել է 1,9%-ով:

**Կանխատեսում: 2015 թվականին և միջնաժամկետում գյուղատնտեսության աճը կան­խա­տեսվում է պատմական ներուժային մակարդակին համահունչ:** 2015 թվականի տարե­վերջին ակն­կալ­վում է գյուղատնտեսության իրական աճ շուրջ 4.5%-ի շրջանակներում: 2016-2018 թվա­կան­ներին ճյուղի միջին աճը կկայունանա 4.5%-ի շրջակայքում: Կանխատեսման համար հիմք են հանդի­սացել ճյուղի զարգացմանն ուղղված կառավարության կողմից իրականացվող[[6]](#footnote-6) ծրա­գրերի ակնկալ­վող արդյունքներն ու նախորդ տարիներին դրսևորած զարգացման միտումները:

**Շինարարություն**

**2012-2014 թվականներին գրանցվել է շինարարության ծավալների նվազում:** Շինարա­րության ավելացված արժեքի նվազումը միջինում կազմել է շուրջ 2.3%: Շինարարության նվազումը հիմնականում պայմանավորված էր կազմակերպությունների (-6.5%) և մարդասիրա­կան օգնության միջոցների հաշվին (-30%) իրականացվող շինարարության նվազմամբ, իսկ բնակչության միջոցների հաշվին իրականացվող շինարարությունը դրական է նպաստել ճյուղին միջինում աճելով 13.2%-ով:

**2015 թվականին շինարարությունը համեստ աճի միտում է դրսևորել:** 2015 թվականի հունվար-ապրիլ ամիսներին շինարարության ծավալները իրական արտահայ­տու­թ­յամբ նախորդ տարվա նույն ժամանակաշրջանի նկատմամբ աճել են 0.5%-ով: Շինարա­րու­թյան ծավալների աճին հիմնականում նպաստել է պետական բյուջեի և միջազգային վարկերի, միջոցների հաշվին իրա­կա­նաց­վող շինարարության համապատասխանաբար 26.5 և 7.3 % աճերը: Բա­ցա­սա­կան նպաս­տում են ունեցել կազմակերպությունների միջոցների (6.5%), բնակչության միջոցների (0.8%) և համայնքների միջոցների հաշվին իրականացված շինարա­րու­թյան (0.9%) ծավալների կրճատումները:

Ըստ տնտեսության ճյուղերի շինարարությունը հիմնականում ուղղված է եղել անշարժ գույքի հետ կապված գործունեությանը` (28%), տրանսպորտի (9.5%), էլեկտրականության, գազի, գոլորշու և լավորակ օդի մատակարմանը (8.5%) և ջրամատակարարում, կոյուղի, թափոնների կառավարում և վերամշակում (7.5%) գործունեության տեսակին:

**Կանխատեսում:** **Միջնաժամկետում շինարարության ճյուղը դանդաղ աճի միտում կդրսևորի:** Շինարարության ճյուղի ավելացված արժեքը 2015 թվականին կնվազի 0.6%-ով, իսկ միջնա­ժամկետում միջինում կաճի 3.8%-ով: Շինարարության աճի տեմպերը ՀՆԱ-ի աճից առա­ջանցիկ չեն լինի, սակայն կուղեկցվեն ճյուղի կառուցվածքում արտադրական շինա­րարության աճի միտումներով:

**Ծառայություններ**

**2012-2014 թվականներին ծառայությունների ոլորտը ՀՆԱ-ից առաջանցիկ աճ է ար­ձանգրել՝ հանդիսանալով ՀՆԱ-ին ամենամեծ նպաստում ունեցող ճյուղը:** Ծառա­յություն­ների ճյուղի ավելացված արժեքի միջին իրական ա­ճը կազմել է 5.4%, որը հիմնականում պայմանա­վոր­ված էր ֆինանսական և ապահովա­գրա­կան գործունեության ու մշակույթի, զվարճությունների և հանգստի ենթաճյուղերի աճերով:

**2015 թվականին ծառայությունները շարունակում են աճել, սակայն նախորդ տարվա համեմատ ավելի դանդաղ տեմպերով:** 2015 թվականի հունվար-ապրիլ ամիսների ընթացքում մատուցված ծառայությունների ծա­վա­լը 2014 թվականի համապատասխան ժամանակահատվածի նկատմամբ իրական արտա­հայ­տու­թյամբ աճել է 3.1%, որին հիմնականում նպաստել է մշակույթի, զվարճություն­նե­րի և հանգստի ծառայությունների 82.3% աճը: Մեծ նպաստում են ու­նե­ցել նաև ֆինանսական և ապահովագրական գործունեության (13.9%), մասնագիտական, գիտական և տեխնի­կական գործունեության (6.7%) մասով մատուցված ծառայությունները: Ճյուղին բացա­սական նպաստում են ունեցել հիմնականում տրանս­պոր­տի (29.7%) և տեղեկատվության ու կապ գործու­նեության տեսակի մասով իրականացված ծառայությունների (4.3%) անկումը:

**2015 թվականի հունվար-ապրիլ ամիսներին առևտրի ծավալները նվազել են՝ պայմա­նավորված արտաքին շոկերի ազդեցությամբ տնօրինվող եկամտի նվազմամբ:** 2015 թվականի հունվար-ապրիլ ամիսներին առևտրի շրջանառությունը նախորդ տարվա նույն ժամանակահատ­վա­ծի նկատմաբ կրճատվել է 7.6%-ով, որին բացասական են նպաստել առևտրի բոլոր ճյուղերը, իսկ ամենամեծ բացասական ազդեցությունը ունեցել է մանրածախ առևտուրը՝ նվազելով 6.6 %-ով:

**Կանխատեսում:** **Ծառայությունների աճը միջնաժամկետում համահունչ կլինի ՀՆԱ-ի աճին:** 2015 թվականին հաշվի առնելով ընթացիկ զարգացումները ՀՆԱ-ի ա­ճի միտումներին հա­մահունչ ակնկալվում է, որ ճյուղում կպահպանվի նախորդ տարվա մակարդակը, իսկ 2016-2018 թվա­­­կան­ներին, տնտեսության կայուն զարգացմանը համամաս­նորեն, ճյուղի աճը կկազմի միջի­նում 2.2%: Ծառայությունների կանխատեսման հիմքում ընկած է այն ենթադրությունը, որ ծա­ռա­յու­­­թյուն­ները պետք է առնվազն համահունչ լինեն ՀՆԱ-ի աճին, քանի որ Հայաստանի տնտե­սա­կան զար­գաց­ման մոդելը ենթադրում է առավելապես ծառայու­թյուն­ների դիվերսի­ֆի­կացում և աճ[[7]](#footnote-7):

**Ամփոփելով նշենք, որ միջնաժամկետում տնտեսությունում կաճի արտահանելի հատ­վածի[[8]](#footnote-8) մասնաբաժինը:** Ամբողջական առաջարկի ճյուղային կառուցվածքում ետճգնա­ժամային տարիներին մեծացել է արտահանելի հատվածի մասնաբաժինը՝ կազմելով 2012-2014թթ. Միջի­նում ՀՆԱ-ի 37.5%-ը: Միջնաժամկետում տնտեսությունը կշարունակի ընթանալ ետճգա­ժամային տարիներին նախանշած ճանապարհով և տնտեսության արտահանելի հատ­վածը կկազմի ՀՆԱ-ի 37.7%-ը (տես գծապատկեր 2):

***Գծապատկեր 2. Տնտեսության ճյուղերի տեսակարար կշիռները ՀՆԱ-ում 2012 -2018 թվականներին***

**Աշխատանքի շուկա**

 **2012-2014 թվականերին գործազրկության մակարդակը շարունակել է բարձր լինել՝ նվազման միտում դրսևորելով ետճգնաժամային 2010-2011թթ. համեմատությամբ:** 2012-2014 թվականերին գործազրկության մակարդակը հանրապետությունում միջինում կազմել է 17.0[[9]](#footnote-9)%: Համեմա­տության համար նշենք, որ 2010-2011թթ. միջին ցուցանիշը կազմել է 18,7%:

2012-2014 թվականներին միջին ամսական անվանական աշխատավարձը հանրապետու­թյունում միջինում աճել է 5.7%-ով: Արդյունքում՝ 2014 թվականին հունվար-դեկտեմբերին տնտե­սության պետական և ոչ պետական հատվածներում միջին աշխատավարձը[[10]](#footnote-10) համապա­տաս­խա­նաբար կազմել է` 151547 և 199125 դրամ, իսկ միջին աշխատավարձը` 171298 դրամ: 2012-2014 թվա­կանների զարգացումների անվանական աշխատավարձի աճն ուղեկցվել է իրական աշխա­տավարձի միջինում շուրջ 1.8% և աշխատանքի արտադրողականության իրական արտա­հայ­տությամբ շուրջ 6% աճով:

2015 հունվար-ապրիլ ամիսներին միջին ամսական անվանական աշխատավարձը 2014 թվականի նույն ժամանակահատվածում գրանցված ցուցանիշի նկատմամբ աճել է 11.1%-ով` կազմելով 176723 դրամ[[11]](#footnote-11): Միջին ամսական անվանական աշխատավարձի ցուցանիշները պետա­կան և ոչ պետական հատվածներում աճել են 13.2% և 8.8%-ով` կազմելով համապա­տասխա­նաբար` 156129 և 206258 դրամ: Իրական աշխատավարձը 2014 թվականի նույն ժամանակա­հատվածի համեմատ աճել է 5.8%-ով:

**Համախառն պահանջարկ**

**Համախառն պահանջարկը պատկերացում է տալիս տնտեսությունում եկամուտների ծախսման ուղղությունների վերաբերյալ:** Համախառն պահանջարկը կազմված է ներքին և ար­տա­քին պահանջարկներից: Ներքին պահանջարկը տեղեկատվություն է տալիս, թե ձևավոր­ված եկամուտները ուղղվելու են սպառմանը, թե ներդրվելու են տնտեսության մեջ: Նշվածը հիմնականում բնութագրվում է պետական և մասնավոր հատվածների կողմից ստեղծված ընդհա­նուր եկամտում սպառման և ներդրումների մասնաբաժիններով, որոնք արտացոլվում են սպառում/ՀՆԱ և ներդրումներ/ՀՆԱ ցուցանիշներով: Իսկ արտաքին պահանջարկը տեղե­կատվություն է տալիս գործընկեր երկրների կողմից մեր ապրանքների և ծառայությունների վրա կատարված ծախսումների մասին:

**Վերջին տարիների միտումները, ընթացիկ իրավիճակը և կանխատեսումները**

**2012-2014 թվականների տնտեսական աճը հիմնականում պայմանավորվել է արտաքին պահանջարկի աճով:** Վերջին երեք տարիների տնտեսական աճը որակապես տարբերվում է տնտե­սության նախաճգնաժամային զարգացումներից` պայմանավորված այն հանգամանքով, որ եթե նախկինում տնտեսական աճը գերազանցապես պայմանավորված է եղել ներքին պահանջար­կով, ապա 2012-2014 թվականներին` հիմնականում արտաքին պահանջարկով:

**Համախառն սպառում**

**2012-2014 թվականներին վերջնական սպառման իրական աճը համահունչ է եղել ՀՆԱ-ի և տնօրինվող եկամտի իրական աճի միտումներին, սակայն միջինում այն զիջել է ՀՆԱ-ի իրական աճին:** Վերջին երեք տարիներին վերջնական սպառումը իրական արտահայտությամբ միջինում աճել է 3.6 տոկոսով` ՀՆԱ-ի միջինում 4.7 տոկոս աճի պայմաններում: Համախառն պահանջարկի կառուցվածքում սպառման մասնաբաժինը աճել է` 2012-2014 թվականներին միջինում կազմելով 101.7 տոկոս: Սպառման կառուցվածքում պետական և մաս­նավոր սպառման տեսակարար կշիռները միջինում կազմել են համապա­տասխանաբար` 13.7 և 86.3 տոկոս:

**Կանխատեսում: 2015թ. տնօրինվող եկամտի իրական նվազման պայմաններում կան­խատես­վում է սպառման 1.7 տոկոս իրական նվազում:** 2015թ. սպասվում է մասնավոր հատ­վածի տնօրինվող եկամտի նվազում` պայմանավորված ՌԴ-ից ներհոսող տրանսֆերտների զգալի նվազ­մամբ: Այս պայմաններում տնտեսությունում սպառման իրական նվազումը պայմանավորված կլինի հիմնականում մասնավոր հատվածի սպառման նվազմամբ, որը որոշ չափով կմեղմվի խթանող հարկաբյուջետային քաղաքականության հետևանքով պետական հատվածի սպառման աճով: 2016-2018 թվականներին, կապված տնտեսության աճի տեմպերի արագացմամբ և արտաքին աշխարհից ներհոսող մասնավոր տրանսֆերտների աճի վերականգնմամբ, կանխատեսվում է սպառման աճ միջինում 1.5 տոկոսի չափով:

**Համախառն ներդրումներ**

**2012-2014 թվականներին կապիտալ ներդրումների իրական նվազումը շարունակվել է, որն ուղեկցվել է ներդրումների որակի բարելավմամբ:** 2012-2014 թվականներին կապիտալ ներդրում­ները միջինում նվազել են 4.2 տոկոսով: Ընդ որում` պետական ներդրումները միջինում նվազել են 7.6 տոկոսով, իսկ մասնավոր ներդրումները` 3.2 տոկոսով: Հատկանշական է, որ չնայած մասնավոր ներդրումերը նվազել են, սակայն դրանց կառուցվածքում աճել են արտադրո­ղական ներդրումները, որոնք ուղղված են տնտեսության իրական հատվածի հեռանկարային աճին և նվազել են հատկապես բնակարանաշինությանն ուղղվող ներդրումները:

 **Կանխատեսում: 2015 թվականին խթանող հարկաբյուջետային քաղաքականության պայմաններում կանխատեսվում է կապիտալ ներդրումների 1.9 տոկոս իրական աճ:** Կապիտալ ներդրումների աճը պայմանավորված կլինի պետական ներդրումների 12.3 տոկոս իրական աճով: 2015թ. սպասվում է մասնավոր ներդրումների նվազում, որի պայմաններում պետական ներդրում­ների աճը նպատակ ունի խթանել տնտեսական աճը և կայուն հիմքեր ստեղծել միջնաժամկետ և երկարաժամկետ աճի համար: Միջնաժամկետում ներդրումները կդրսևորեն աճի միտում` միջի­նում շուրջ 2 տոկոսի չափով: Միջնաժամկետում ներդրումների աճը հիմնականում կպայ­մա­նավորվի մասնավոր և պետական հատվածի կողմից արտադրողական բնույթի ներդրումներով:

**Զուտ արտահանում**

**2012-2014 թվականներին արտահանման բարձր իրական աճի միտումը շարունակվել է, իսկ ներմուծումը հիմնականում ունեցել է նվազման միտում:** Վերջին երեք տարիներին ար­տա­­հանման իրական ծավալներն աճել են միջինում 15.8 տոկոսով: Արտահանման աճը պայ­մա­նա­վոր­ված է եղել համաշխար­հային տնտեսությունում պահանջարկի աստիճանական վերա­կանգնմամբ, արտահանվող ապրանքների մրցունակության բարձրացմամբ, ինչպես նաև արտա­հանման խրա­խուս­մանն ուղղված` կառավարության կողմից ձեռնարկված գործողություն­ներով: Չնայած ներ­մու­ծումը 2012 և 2013 թվականներին նվազել է, սակայն 2014թ. աճի շնորհիվ միջինում աճել է` 0.2 տոկոսով:

 **Կանխատեսում: Արտահանման աճի և ներմուծման նվազման, իսկ միջնաժամկետի վեր­ջում ներմուծման համեստ աճի պայմաններում զուտ արտահանումը ինչպես 2015թ., այն­պես էլ միջնաժամկետ հորիզոնում աստիճանաբար կբարելավվի:** 2015 թվականին կանխա­տես­վում է ար­տահանման 6.5 տոկոս իրական աճ, իսկ տնօրինվող եկամտի նվազման պայման­ներում կան­խատեսվում է ներմուծ­ման 4.5 տոկոս իրական նվազում: 2016-2018 թվականներին, պայմանա­վորված Եվրասիական տնտեսական միության անդամակցությամբ, համաշ­խարհային տնտեսության զարգացումներով, որը կարտահայտվի մեր տնտեսության արտադրանքի նկատ­մամբ արտաքին պահանջարկի մեծացմամբ, կանխատեսվում է արտահանման ծավալների միջին իրական աճ 2.1 տոկոսի և ներմուծման ծավալների միջին իրական աճ` 0.1 տոկոսի չափով:

**Աղյուսակ 3. ՀՆԱ-ի ծախսային բաղադրիչների իրական աճերը (տոկոս)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015\* | 2016\* | 2017\* | 2018\* |
| Սպառում | 7.7  | 1.9  | 1.3  | -1.7  | 0.5  | 2,1  | 2.0  |
| Ներդրում | 0.5 | -10.5 | -2.6 | 1.9 | -5.3 | 3,0 | 7.1 |
| Արտահանում | 8.4  | 16.3  | 22.6  | 6.5  | 1.1  | 2.1  | 3.0  |
| Ներմուծում | -2.8  | -4.2  | 7.7  | -4.5  | -1.7  | 0.6  | 1.4  |
| ԸնդամենըՀՆԱ | 7.2  | 3.5  | 3.4  | 1.0  | 2.0  | 3.5  | 4.0  |

**Գծապատկեր 3. Ծախսային բաղադրիչների տեսակարար կշիռը ՀՆԱ-ի կազմում**

Կանխատեսվող հորիզոնում սպառման կշիռը ՀՆԱ-ում նվազելու է, որը փոխարինվելու է զուտ արտահանման կշռի բարելավմամբ: ՀՆԱ-ի ծախսային կառուցվածքում ներդրումների կշիռը փոքր-ինչ աճելու է 2015թ.` միջնաժամկետում կայունանալով 20 տոկոսի շուրջ` ընդ որում ներդրում­ների կառուցվածքում բնա­կա­րա­նային շինարարության մեջ ներդրումները կունենան նվազման, իսկ արտադրական ոլորտում իրականացվող ներդրումները աճի միտում:

**Ամփոփելով նշենք, որ միջնաժամկետ հորիզոնում ամբողջական պահանջարկի աճը պայմանավորված կլինի ինչպես ներքին, այնպես էլ արտաքին պահանջարկի աճով:**

**Գնային փոփոխականներ**

Տնտեսությունում գների մակարդակը բնութագրվում է սպառողական գների ինդեքսով (ՍԳԻ) կամ ՀՆԱ դեֆլյատորով: Իսկ դրանց փոփոխությունները ցույց են տալիս տնտեսությունում նկատվող գնաճի կամ գնանկման միտումները: ՍԳԻ-ն ցույց է տալիս որոշակի սպառողական ապրանքների զամբյուղի գների վարքագիծը, իսկ ՀՆԱ դեֆլյատորը` միայն մեր տնտեսությունում ստեղծված ապրանքների և ծառայությունների գների վարքագիծը:

**Վերջին տարիների միտումները, ընթացիկ իրավիճակը և կանխատեսումները**

2012-2014 թվականներին ՀՀ ԿԲ-ն վարել է ընդլայնող դրամավարկային քաղաքա­կանություն` թուլացնելով և մեղմելով դրամավարկային պայմանները, համախառն պահանջարկի ընդլայնմանը և գնաճի տեմպերի վերականգնմանը նպաստելու համար: Սակայն, 2014 թվականի տարեվերջում ՀՀ ԿԲ-ն ճշգրտել է դրամավարկային քաղաքականության ուղղությունները` ֆինանսական և արժույթային շուկաներում ձևավորված լարվածության մեղմման նպատակով**:**

***ՍԳԻ***

2012 թվականի ընթացքում ձևավորված գնաճային միջավայրը բնութագրվել է ցածր գնաճի պահպանմամբ: 12-ամսյա գնաճը տարեվերջին ձևավորվել է 4±1.5 տոկոս նպատակային ցու­ցա­նիշի տատանումների թույլատրելի միջակայքում` կազմելով 3.2 տոկոս: Ցածր գնաճային միջա­վայրը պայմանավորվել է գերազանցապես պարենային ապրանքների գների անկմամբ, որի կառուց­վա­ծքում զգալի նվազում է դիտվել գյուղատնտեսական ապրանքների (մասնավորապես` «Բանջարեղեն և կարտոֆիլ» և «Միրգ» ապրանքախմբերի) գներում: Սակայն որոշ պարենային ապրանքների գներում նկատվել է նաև աճի միտում, մասնավորապես` ներքին գների վրա ազդե­ցություն է ունեցել ցորենի միջազգային գների աճը` հանգեցնելով «Հացամթերք» ապրան­քախմբի գների աճին:

2013 թվականի սկզբին առկա էր ցածր գնաճային միջավայր, իսկ տարվա երկրորդ կեսից 12-ամսյա գնաճը դուրս է եկել թիրախային մակարդակից և օգոստոս ամսին հասել նախորդ երկու տարվա կտրվածքով ամենաբարձր 9.3 տոկոս մակարդակի: Վերջինս հիմնականում պայմանա­վորված էր էներգակիրների սակագների աճով, ինչպես նաև ներքին տնտեսությունում գյուղ­մթերք­ների գների վերականգնմամբ, մասնավորապես` Բանջարեղեն և կարտոֆիլ և դեռևս 2012 թվա­կա­նից արձանագրված Հացամթերք ապրանքախմբերի գնաճով: Սակայն հարկա­բյուջետային և դրամավարկային քաղաքականությունների կոորդինացված և հաշվեկշռված իրականացման շնոր­հիվ 12-ամսյա գնաճը մեղմվել է և տարեվերջին մոտեցել թույլատրելի միջա­կայքի վերին սահմանին` կազմելով 5.6 տոկոս:

2014 թվականի տարեսկզբից գրանցվել է գների նվազում, հիմնականում պայմանավորված արտաքին և ներքին պահանջարկի նվազման ուղղությամբ զարգացումներով: Սակայն, տարե­վերջում ԱՄՆ դոլարի ամրապնդմամբ և այլ արժույթների, ինչպես և ՀՀ դրամի արժեզրկմամբ պայ­մանավորված ճնշումների արձագանքը ապրանքային շուկայում ստեղծել է գնաճային բարձր միջա­վայր: Արդյունքում, 2014 թվականի դեկտեմբերին արձանագրվել է 3.0% գնաճ՝ (նախորդ տարվա նույն ժամանակահատվածի 1.1%-ի համեմատ) ինչի պարագայում 12-ամսյա գնաճը կազմել է 4.6%:

2015 թվականի ապրիլին արձանագրված 4.8 տոկոս 12-ամսյա գնաճը հիմնականում պայմա­նավորվել է պարենային ապրանքների (ներառյալ ոգելից խմիչքը և ծխախոտը) գների` 4.4 տոկոս (նպաստումը գնաճին` 2.2 տոկոսային կետ), ոչ պարենային ապրանքների գների` 7.0 տոկոս (նպաս­տումը գնաճին` 1.5 տոկոսային կետ) և ծառայությունների սակագների 3.7 տոկոս (նպաստումը գնաճին` 1.1 տոկոսային կետ) աճով:

**Կանխատեսում:** 2015 թվականի ընթացքում 12-ամսյա գնաճը կտատանվի 4% + 1.5 տոկո­սային կետ թույլատրելի միջակայքի վերին հատվածում (հիմնականում պայմանավորված Էլեկտրա­էներ­գիայի սակագնի բարձրացմամբ), կանխատեսվող հորիզոնի մնացած հատվածում գնաճը կկայու­նանա նպատակային ցուցանիշի շուրջ:

***Գծապատկեր 4. 2000-2018 թվականների 12-ամսյա գնաճի դինամիկան***

**Դեֆլյատոր**

**2012-2014 թվականներին ՀՆԱ ինդեքս դեֆլյատորը բավականին ցածր է եղել:** Այն մի­ջինում աճել 1.5%-ով: Դեֆլյատորի աճին հիմնականում նպաստել է ծառայությունների գների ինդեքսը, որն աճել է միջինում 3.3%-ով: Հաջորդ, համեմատաբար մեծ նպաս­տումն ունեցել է արդյու­նաբերության գների ինդեքսը, որը պամանավորված է էլեկտրաեներգիայի դեֆլյատորի միջինում 20.1% աճով: Գյուղատնտեսության և շինարարության գները բացասական նպաստում են ունեցել դեֆլյատորի աճին` միջինում նվազելով համապատասխանաբար 2.7 և 1%-ով:

**Կանխատեսում:** Մինչև տարեվերջ կանխատեսում ենք ՀՆԱ-ի դեֆլյատորի աճ 3.2%-ի չափով: Միջնաժամկետում նույնպես դեֆլյատորի միջին աճը կկազմի շուրջ 3.4%:

**Ֆինանսական շուկա**

Ֆինանսական շուկաները բնութագրվում են մի շարք ցուցանիշների համախմբով: Այս բաժնում կներկայացվեն հիմնականում երկու ցուցանիշ` առաջինը ֆինանսական միջ­նոր­դության խորությունը և երկրորդը` ֆինանսական շուկայում ձևավորված տոկո­սադրույքները:

Ֆինանսական միջնորդության խորության ցուցանիշը բնութագրում է, թե ֆինանսական ինստի­տուտ­ները (բանկեր, վարկային կազմակերպություններ, ներդրումային ընկերություններ և այլն) ինչ չափով են ներգրավված տնտեսություն մեջ:

Ֆինանսական շուկայում ձևավորված տոկոսադրույքներն ազատ մրցակցության պայման­ներում ցույց են տալիս, թե ինչքան է փողի գինը` հաշվի առած ֆինանսական շուկայի մաս­նա­կից­ների կող­մից գնահատվող տարբեր ռիսկերի աստիճանը: Գնաճի տրված մակարդակի պայ­ման­ներում, եթե տոկոսադրույքները բարձր են, ապա ռիսկայնության աստիճանը բարձր է, կամ հակա­ռակը:

Այսինքն` ֆինանսկան շուկայի միջոցով կարգավորվում է փողի նկատմամբ առաջարկը և պա­հան­ջարկը (փողի զանգված, փողի բազա) և դրա գինը (բանկային տոկոսադրույք) տնտե­սական գործու­նեություն ծավալողների համար: Այդ տեսանկյունից, ֆինանսական կայունությունը մակ­րոտնտե­­սական կայունության պահպանման տեսանկյունից ունի կարևոր նշանակություն:

***Վերջին տարիների միտումները, ընթացիկ իրավիճակը և կանխատեսումները***

**2012-2014 թվականներին տնտեսության աճի կայունացմանը զուգահեռ փողի զանգ­վածի միջին աճը կազմել է 14.2 տոկոս:** Ընդ որում` նույն ժամանակահատվածի համար փողի զանգվա­ծում բանկային համակարգից դուրս կանխիկը միջինում մնացել է անփոփոխ, դրամային ավանդ­ները աճել` 15.5 տոկոսով, իսկ արտարժութային ավանդները` 22.5 տոկոսով:

2012-2014 թվականներին փողի բազայի միջին աճը կազմել է 10.5 տոկոս: Ընդ որում` նշված ժամանակահատվածի համար ԿԲ-ից դուրս կանխիկը միջինում մնացել է անփոփոխ և ՀՀ դրամով պարտադիր պահուստները միջինում աճել են 31 տոկոսով, իսկ արտարժույթով պար­տադիր պահուստները` 39 տոկոսով:

Վերջին տարիներին առևտրային բանկերի կողմից ռեզիդենտներին և ոչ ռեզիդենտ­ներին տրամադրված վարկերի կշիռը ՀՆԱ-ի մեջ ավելացել է: Առևտրային բանկերի կողմից ռեզիդեն­տ­ներին և ոչ ռեզիդենտներին տրված վարկերը 2013 թվականի դեկտեմբերի վերջի դրությամբ նախորդ տարվա համեմատ ավելացել են 192.6 մլրդ դրամով կամ 12 տոկոսով[[12]](#footnote-12) և ՀՆԱ-ի մեջ կազմել 42 տոկոս: 2014 թվականին վարկերը ավելացել են 394.7 մլրդ դրամով (22 %-ով) և ՀՆԱ-ի մեջ կազմել 48 տոկոս:

Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2013 թվականի դեկտեմբերի վերջի դրությամբ նախորդ տարվա համեմատ ավելացել են 400 մլրդ դրամով և ՀՆԱ-ի մեջ կազմել շուրջ 38 տոկոս: 2014 թվականի վերջի դրությամբ ներգրավված ավանդները նախորդ տարվա համեմատ ավելացել են 299 մլրդ դրամով կամ 22 տոկոսով և ՀՆԱ-ի մեջ կազմել 39 տոկոս:

***Աղյուսակ 4. Վարկերի և ավանդների դինամիկան 2012-2018 թվականներին***

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2012 | 2013 | 2014 | 2015\* | 2016\* | 2017\* | 2018\* |
| Վարկեր | 1605.7 | 1798 | 2,193 | 2504.3 | 2912.5 | 3297 | 3732.2 |
| [[13]](#footnote-13)Վարկերի կշիռը ՀՆԱ-ում %[[14]](#footnote-14) | 40 | 42 | 48 | 53 | 59 | 62 | 65 |
| Ավանդներ | 1212.1 | 1612.4 | 1757.51 | 2017.6 | 1937.1 | 1901.3 | 1908.1 |
| Ավանդների կշիռը ՀՆԱ-ում, % | 30 | 38 | 39 | 43 | 39 | 36 | 33 |

\*Տվյալների աղբյուրը ՀՀ ԿԲ և ՀՀ ՖՆ

Առևտրային բանկերի մինչև մեկ տարի ժամկետով ՀՀ դրամով ներգրավված ավանդների տոկոսադրույքների միջին ամսական մակարդակը 2014 թվականի դեկտեմբերին կազմել է 12.53%՝ 2013 թվականի 10.42%-ի համեմատ: 2014 թվականի տարեվերջին ֆինանսական շու­կայում իրացվելիության կտրուկ անկումը նպաստել է տոկոսադրույքների աճին: Իսկ առևտ­րա­յին բանկերի ՀՀ դրամով վարկավորման միջին ամսական տոկոսադրույքը 2014 թվականի դեկտեմ­բերին կազմել է 16.26%, 2013 թվականի նույն ամսում արձանագրված 15.04%-ի համեմատ:

Առևտրային բանկերի մինչև մեկ տարի ժամկետով ՀՀ դրամով ներգրավված ավանդների և վարկերի միջին ամսական տոկոսադրույքների միջև սպրեդը 2014 թվականին 2013 թվականի նկատմամբ աճել է 0.15 տոկոսային կետով և կազմել 5.98 տոկոսային կետ:

**Կանխատեսում:** 2015 թվականին իրականացվող դրամավարկային քաղաքականության արդյունքում, սպասվում է, որ փողի բազայի աճը 2015 թվականին կկազմի շուրջ 5.4 տոկոս, իսկ փողի զանգվածի աճը` 6.8 տոկոս: Միջնաժամկետ կանխատեսվող հորիզոնում, տնտեսական զարգացումներին համահունչ 2016-2018 թվականների համար փողի բազայի և փողի զանգվածի միջին աճերը կկազմեն համապատասխանաբար` շուրջ 2.0 և 5.6 տոկոս:

**Վճարային հաշվեկշիռ**

Հայաստանի արտաքին տնտեսական գործունեության արդյունքում տեղի են ունենում տնտե­սական հոսքեր դեպի հանրապետություն և հակառակ ուղղությամբ: Այդ հոսքերը արտա­ցոլվում են երկրի վճարային հաշվեկշռում: Վճարային հաշվեկշիռը բաղկացած է երկու հիմնական բաժիններից.

* Ընթացիկ հաշիվ (հիմնականում ցույց է տալիս արտահանման և ներմուծման հետ կապված հոսքերը),
* կապիտալի և ֆինանսական հաշիվ (ցույց է տալիս կապիտալի ներհոսքն ու արտահոսքը):

Տնտեսության արտաքին կայունության տեսանկյունից կարևոր ցուցանիշ է ընթացիկ հաշվի պակասուրդը ՀՆԱ-ի նկատմամբ: Միաժամանակ պետք է նշել, որ արտաքին աշխարհի հետ հարաբերություններում Հայաստանը համարվում է փոքր և բաց տնտեսություն ունեցող երկիր, ինչը նշանակում է, որ տնտեսական հոսքերի շարժը դեպի երկիր և երկրից դուրս հնարավորինս ազատականացված է:

***Վերջին տարիների միտումները, ընթացիկ իրավիճակը և կանխատեսումները***

**Ընթացիկ հաշիվ**[[15]](#footnote-15)

2012-2014 թվականերին վճարային հաշվեկշռի ընթացիկ հաշվի պակասուրդը շարունակել է բարձր լինել՝ նվազման միտում դրսևորելով ետճգնաժամային 2010-2011թթ. համեմատությամբ**:** 2012-2014 թվականներին ընթացիկ հաշվի պակասուրդը կազմեց ՀՆԱ-ի միջինում 9 տոկոսը: 2014 թվականին այն շարունակել է ՀՆԱ-ի նկատմամբ նախորդ տարիներին ձևավորված կրճատ­ման միտումը` 0.1 տոկոսային կետով բարելավելով նախորդ տարվա մակարդակը և կազմե­լով ՀՆԱ-ի 7.9 տոկոսը (2013-ին՝ 8%): Ընթացիկ հաշվի պակասուրդի կրճատմանը դրական նպաս­տում է ունեցել հիմնականում արտաքին պահանջարկով պայմանավորված արտահանման ծավալ­ների աճը, ինչպես նաև ուղղակի ներդրումներից եկամուտների արտահոսքի կրճատումը: Մյուս կողմից, տարվա արդյունքներով նվազել են Հայաստան ներհոսող տրանֆերտները և աշխատողների վարձատրու­թյան եկամուտները` հակազդելով ընթացիկ հաշվի պակասուրդի կրճատմանը: Աղյուսակ 6-ում ներկա­յացված են արտաքին հատվածի հիմնական ցուցանիշների միտումները և սպասումները (տե´ս նաև Գծապատկեր 5-ը):

**Արտաքին առևտուր[[16]](#footnote-16)**

**Ետճգնաժամային 2010-2011թթ. համեմատությամբ նկատվում է ՀՀ արտաքին ապրան­քաշրջանառության նվազման միտում:** 2012-2014 թվականներին արտաքին ապրան­քաշրջա­նա­ռությունն աճել է միջինում 2.6 տոկոսով:ՀՀ արտաքին ապրանքաշրջանառությունը 2014 թվականին նախորդ տարվա համապատասխան ժամանակահատվածի համեմատ աճել է մոտ 1.0 տոկոսով, ընդ որում` տեղի է ունեցել ինչպես արտահանման, այնպես էլ ներմուծման դոլարային արտահայտու­թյամբ ծավալների աճ. արտահանումն աճել է 2.7 տոկոսով` կազմելով 1519.3 մլն դոլար, իսկ ներմուծումն աճել է 0.4 տոկոսով` կազմելով 4401.6 մլն դոլար:

2015 թվականի հունվար-ապրիլ ամիսների նախնական գնահատականներով տնտե­սության արտաքին հատվածում***[[17]](#footnote-17)*** ձևավորվել են և´ արտահանման, և´ ներմուծման ծավալների կրճատման մի­տում­ներ: Արտաքին ապրանքաշրջանառությունը 2015 թվականի առաջին չորս ամիսների արդյունք­ներով նախորդ տարվա համեմատ կրճատվել է 31.4 տոկոսով (1258.1 մլն ԱՄՆ դոլար): Նախնական պաշտոնական տվյալների համաձայն հունվար-ապրիլին տեղի է ունեցել դոլարային արտահայտությամբ արտահանման ծավալների 18.8 տոկոսով և ներմուծման ծավալների 35.7 տոկոսով անկում:

**Ներմուծում**

**2012-2014 թվականներին ներմուծումը հիմնականում ունեցել է աճի տեմպի նվազման միտում:** 2012-2014 թվականներին ներմուծումը միջինում աճել է 2 տոկոսով: 2014 թվականի ներ­մուծման դոլարային արտահայտությամբ աճի տեմպը նվազել է` հիմնականում պայմա­նա­վորված աշխատողների դրամական փոխանցումների կրճատման հաշվին բնակչության տնօրին­վող եկամուտների նվազմամբ: 2014 թվականի ներմուծման ընդհանուր 0.4 տոկոս աճի ամենա­բարձր` 0.7 տոկոսային կետը պայմանավորվել է «Ոչ թանկարժեք մետաղներ և դրանցից իրեր» և 0.2 տո­կո­սային կետը՝ «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախմբերի ներմուծման աճով (աճը համապատաս­խանաբար կազմել է 10.7 և 2.6 տոկոս):

Տարվա ընթացքում արձանագրվել է ներդրումային բնույթի ապրանքների[[18]](#footnote-18) ներմուծման 4.1% աճ, ինչը 0.7 տոկոսային կետով նպաստել է ներմուծման աճին, ընդ որում, այդ ապրանքների տեսակարար կշիռը ընդհանուր ներմուծման մեջ կազմել է 17.9%` 0.6 տոկոսային կետով գերա­զանցելով նախորդ տարվա նույն ժամանակահատվածի մակարդակը (17.3%): «Հանքա­հումքային արտադրանք» ապրանքախմբի 4.9 տոկոս նվազումը ներմուծման աճին ամենաբարձր` 1.0 տոկո­սային կետ բացասական նպաստումն է ունեցել: Ներմուծման աճին 0.6 տոկոսային կետով հակազ­դել է նաև կառուցվածքում մեծ կշիռ ունեցող «Պատրաստի սննդի արտադրանք» ապրանքախմբի 6.5 տոկոս նվազումը: 2015 թվականի նախնական տվյալներով հունվար-ապրիլ ամիսների ընթացքում ՀՀ ներմուծումը նվազել է 35.7 տոկոսով՝ կազմելով 881.7 մլն ԱՄՆ դոլար, ընդ որում տեղի է ունեցել նվազում բոլոր հիմնական ապրանքախմբերի գծով:

**Կանխատեսում:** 2015 թվականին սպասվում է ապրանքների ներմուծման 15.0 տոկոս նվազում (դոլարային արտահայտությամբ), ինչը հիմնականում պայմանավորված կլինի ՌԴ-ից դրամական փոխանցումների կրճատման հաշվին բնակչության տնօրինվող եկամուտների շարունակվող նվազ­մամբ, ինչպես նաև ոչ ԱՊՀ երկրներից ներմուծվող ապրանքների նկատմամբ կիրառվող մաք­սատուրքերի բարձրացմամբ: 2016-2018 թվականներին ներմուծման աճի միտումը կվերա­կանգնվի, միջին տարեկան աճը կկազմի 2.1 տոկոս` պայմանավորված հիմնականում դրա­մական փոխան­ցումների աստիճանական վերականգնմամբ, ներքին տնտեսության զարգացում­ներով և բնակչու­թյան պահանջարկի աճով, իսկ ապրանքների և ծառայությունների համար` 2.3 տոկոս:

 **Արտահանում**

**Չնայած 2012-2014 թվականներին դոլարային արտահայտությամբ արտահանման միջին աճը դանդաղել է, այն առաջանցիկ է ներմուծման աճի համեմատ:** 2012-2014 թվականների արտա­հանման միջին աճը կազմել է 4.4 տոկոս:2014 թվականի արդյունքներով արտահանման 2.7 տոկոս աճի ամենաբարձր` 2.9 տոկոսային կետը պայմանավորվել է «Թանկարժեք և կիսա­թանկարժեք քարեր, թանկարժեք մետաղներ և դրանցից իրեր» և 1.9 տոկոսային կետը՝ «Պատ­րաս­տի սննդի արտադրանք» ապրանքախմբերի արտահանման համապատասխանաբար՝ 22.5 և 8.9 տոկոսով ավելացմամբ: Արտահանման աճին նպաստել են նաև «Մանածագործական իրեր» (0.8 տո­կոսային կետ) և «Սարքեր և ապարատներ» (0.3 տոկոսային կետ) ապրան­քախմբերը: Արտա­հանման աճին 0.9 տոկոսային կետով հակազդել է կառուցվածքում մեծ կշիռ ունեցող «Հանքահում­քային արտադրանք» և 0.4 տոկոսային կետով` «Ոչ թանկարժեք մետաղներ և դրան­ցից իրեր» ապրանքախմբերի ծավալների նվազումը (համապատասխանաբար` 3.3 և 2.1 տոկո­սով): 2015 թվականի առաջին չորս ամիսների ընթացքում նախնական տվյալներով ՀՀ արտա­հանումը նվազել է 18.8 տոկոսով` կազմելով 376.4 մլն ԱՄՆ դոլար, ընդ որում տեղի է ունեցել նվազում բոլոր հիմնական ապրանքախմբերի գծով, բացառությամբ «Մանածագործական իրեր» ապրանքախմբի:

**Կանխատեսում:**Ընթացիկ անբարենպաստ մակրոտնտեսական իրավիճակը որոշ գործընկեր երկրներում, ինչը ուղեկցվում է աճի տեմպի որոշակի դանդաղմամբ, արտահանման առավել զգու­շավոր կանխատեսման հիմք են ծառայում: 2015 թվականին սպասվում է դոլարային արտահայ­տությամբ 8.0 տոկոս (անվանական արժեքով) արտահանման անկում` պայմանա­վոր­ված համաշխար­հային տնտեսության զարգացման հեռանկարներով (տե`ս Ներդիր 1-ը), միջազ­գային շուկաներում մետաղների գների նվազման սպասումներով և ՀՀ հիմնական առևտ­րային գործընկեր երկրում՝ ՌԴ-ում բնակչության պահանջարկի անկման հետ կապված արտա­հանման վերաբերյալ սպասումների վատատեսությամբ: Միջնաժամկետում համաշխար­հային թողարկման աճին և ՀՀ կառավա­րության կողմից տնտեսության արտահանելի ոլորտում տարվող քաղա­քականության ուղղությանը համահունչ ակնկալվում է, որ արտահանման աճը կվերա­կանգնվի և ապրանքների արտա­հանման ծավալները կկազմեն շուրջ 1577 մլն ԱՄՆ դոլարի (ՖՕԲ) միջին տարեկան մակարդակ և միջին տարեկան 2.4 տոկոս աճ (դոլարային արտահայտությամբ): Նույն ցուցանիշը ապրանքների և ծառայությունների համար կկազմի շուրջ 3.3 տոկոս (3275 մլն ԱՄՆ դոլար):

**Գործընկեր երկրներ:**Հայաստանը, լինելով փոքր և բաց տնտեսություն, արագ է արձա­գան­քում գործընկեր երկրների տնտեսական զարգացումներին. համաշխարհային տնտեսու­թյունում նկատվող միտումներով (մասնավորապես, զարգացող տնտեսություններից ներդրում­ների նկատելի արտահոսք դեպի զարգացած տնտեսություններ) և տարածաշրջանային ռիսկերով (ՌԴ-ի տնտե­սական զարգացման վատատեսություն) պայմանավորված արտարժույթի ներհոսքը դեպի հանրա­պետություն դանդաղեց` նպաստելով նաև տնօրինվող եկամուտների նվազմանը և ՀՀ տնտեսական աճի դանդաղմանը:

**Արտաքին առևտրի աշխարհագրական կառուցվածքը**: Արտարժույթի ներհոսքը արտա­հանման հաշվին, վերջինիս հետճգնաժամային տարիներին սպասվածից բարձր աճով պայմա­նավորված, արագ վերականգնվեց: Հայաստանյան ապրանքների նկատմամբ ներկա­յացնելով հիմնական պահանջարկը` 2014 թվականի ՀՀ արտահանման 2.7 տոկոս աճի շուրջ 14.1 տոկո­սային կետը ապահովել են հետևյալ 3 երկրները` Չինաստան` 7.0, Գերմանիա` 4.9, Իրաք` 2.2 տոկո­սային կետերով: Նշված երկրներ արտահանվող հիմնական ապրան­քա­տեսակներն են` հանքաքար, խարամ, մոխիր, մետաղներ, այլ ոչ թանկարժեք մետաղներ, մետա­ղակերամիկա, ապրանք­ներ դրանցից, ծխախոտ և ծխախոտի արդյունաբերական փոխա­րինողներ, մոմանյութեր և այլ ապրանքներ: Մյուս հիմնական գործընկեր երկրների նպաստումը արտահանման աճին 2014 թվականի արդյունքներով հիմնականում բացասական էր (տե´ս ստորև ներկայացված աղյուսակը):

***Աղյուսակ 5. Գործընկեր երկրների նպաստումը ընդհանուր արտահանման աճին և ընդհանուր արտահանման մեջ հիմնական գործընկեր երկրների կշիռները, %***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2008** | **2009** | **2010** | **2011** | **2012** | **2013** | **2014** | Պահանջարկ ունեցող հայաստանյան հիմնական ապրանքատեսակները[[19]](#footnote-19) |
| **Ընդամենը արտահանման աճ, %** | **-8.3** | **-32.8** | **46.6** |  **28.2** | **3.4** | **7.1** | **2.7** |
| **Ռուսաստանի Դաշնություն** |   |
| տեսակարար կշիռը, % | 19.7 | 15.1 | 15.4 | 16.8 | 19.6 | 22.6 | 20.3 | Ոգելից և ոչ ոգելից ըմպելիքներ, բնական կամ արհեստական մարգարիտ, թանկարժեք կամ կիսաթանկարժեք քարեր, թանկարժեք մետաղներ |
| նպաստման չափը, % | 0.6 | -9.5 | 7.5 | 6 | 4.3 | 4.0 | -1.7 |
| **Չինաստան** |   |
| տեսակարար կշիռը, % | 0.2 | 2.5 | 3.0 | 1.2 | 2.3 | 4.7 | 11.3 | Հանքաքար, խարամ և մոխիր |
| նպաստման չափը, % | -0.5 | 1.5 | 1.8 | -1.4 | 1.1 | 2.7 | 7.0 |
| **Գերմանիա** |   |
| տեսակարար կշիռը, % | 17.4 | 16.2 | 12.7 | 11.9 | 10.7 | 5.8 | 10.4 | Մետաղներ, այլ ոչ թանկարժեք մետաղներ, մետաղակերամիկա, ապրանքներ դրանցից |
| նպաստման չափը, % | 1.2 | -6.5 | 2.5 | 2.4 | -0.4 | -1.4 | 4.9 |
| **Կանադա** |   |
| տեսակարար կշիռը, % | 1.5 | 4.8 | 2.8 | 5.3 | 6.0 | 5.9 | 6.1 | Բնական կամ արհեստական մարգարիտ, թանկարժեք կամ կիսաթանկարժեք քարեր, թանկարժեք մետաղներ |
| նպաստման չափը, % | 0.9 | 1.7 | -0.6 | 3.9 | **1.1** | 0.2 | 0.4 |
| **Միացյալ Նահանգներ** |  |
| տեսակարար կշիռը, % | 5 | 9.4 | 7.9 | 7.6 | 6.1 | 6.0 | 5.8 | Ալյումին և իրեր դրանից |
| նպաստման չափը, % | 0.1 | 1.3 | 2.2 | 1.7 | -1.0 | 0.1 | -0.1 |
| **Բուլղարիա** |  |
| տեսակարար կշիռը, % | 5.6 | 8.5 | 15 | 11.5 | 9.1 | 10.3 | 5.6 | Հանքաքար, խարամ և մոխիր |
| նպաստման չափը, % | 1.1 | 0 | 13.6 | -0.4 | -1.7 | 1.7 | -4.5 |
| **Իրանի Իսլամական Հանրապետություն** |   |
| տեսակարար կշիռը, % | 2.4 | 4.7 | 8.1 | 8 | 6.8 | 6.4 | 5.6 | Հանքային վառելանյութեր, բիտումային միջոցներ, մոմանյութեր, կենդանի կենդանիներ |
| նպաստման չափը, % | -1.2 | 0.8 | 7.3 | 2.1 | -0.6 | -1.0 | -0.7 |
| **Վրաստան** |   |
| տեսակարար կշիռը, % | 7.7 | 7.4 | 4.7 | 4.7 | 5.1 | 5.8 | 5.5 | Ապակի, պալստմասսա և դրանցից իրեր, աղ, ծծումբ, հող և քար, սվաղման նյութեր, կրաքար և ցեմենտ, ոգելից և ոչ ոգելից խմիչքներ և քացախ |
| նպաստման չափը, % | -0.5 | -2.7 | -0.5 | -3.8 | 0.7 | 1.0 | -0.1 |
| **Իրաք** |  |
| տեսակարար կշիռը, % | 0.0 | 0.0 | 0.0 | 0.4 | 1.1 | 3.3 | 5.3 | Ծխախոտ և ծխախոտի արդյունաբերական փոխարինողներ, մոմանյութեր |
| նպաստման չափը, % | 0.0 | 0.0 | 0.0 | 0.1 | 0.8 | 2.4 | 2.2 |
| **Նիդերլանդներ** |   |
| տեսակարար կշիռը, % | 12.4 | 7.3 | 9.5 | 8.8 | 5.6 | 4.5 | 4.9 | Սև մետաղներ, հանքաքար, խարամ և մոխիր |
| նպաստման չափը, % | -2.2 | -7.4 | 6.5 | 1.8 | -2.8 | -1.0 | 0.5 |
| **Բելգիա** |   |
| տեսակարար կշիռը, % | 8.5 | 6.6 | 7 | 5.3 | 8.9 | 8.9 | 4.1 | Պղինձ և իրեր դրանցից, բնական կամ արհեստական մարգարիտ, թանկարժեք կամ կիսաթանկարժեք քարեր, թանկարժեք մետաղներ |
| նպաստման չափը, % | -0.9 | -4 | 3.6 | -0.2 | 4.2 | 0.3 | -4.7 |
| **Իտալիա** |   |
| տեսակարար կշիռը, % | 2.6 | 1.0 | 0.5 | 0.3 | 0.6 | 1.6 | 2.3 | Տրիկոտաժե հագուստ և հագուստի պարագաներ, բացի մեքենայական կամ ձեռքի գործվածքով |
| նպաստման չափը, % | -0.2 | -2.0 | -0.3 | -0.02 | 0.2 | 1.1 | 0.8 |
| **Շվեյցարիա** |  |
| տեսակարար կշիռը, % | 1.1 | 3.5 | 1.6 | 2.5 | 5.2 | 1.7 | 0.9 | Հանքաքար, խարամ և մոխիր, ժամացույցներ և դրանց մասեր |
| նպաստման չափը, % | -3.2 | 1.2 | -1.2 | 1.6 | 2.8 | -3.4 | -0.7 |

2014 թվականի երկրի արտաքին սպառողական պահանջարկը բավարարվել է հիմնա­կանում հետևյալ գործընկեր երկրներից ներմուծման հաշվին` Ռուսաստան (նպաստումը` 1.6 տոկոսային կետ, հանքային վառելանյութեր, նավթ և նավթամթերք, բիտումային միջոցներ, մոմանյութեր, հացա­հատիկներ), Չինաստան (0.7, միջուկային ռեակտորներ, կաթսաներ, սարքա­վորումներ և մեխանի­կական մասեր, էլեկտրական մեքենաներ և սարքավորումներ, ձայնագրող ապարատներ և դրանց մասեր, կահույք, անկողնային պարագաներ և դրանց հարակից մասեր), Ճապոնիա (0.4, վերգետնյա տրանսպորտային միջոցներ, բացի երկաթուղային կամ տրամվայի շարժակազմը, դրանց մասեր և սարքավորումներ), Իտալիա (0.4, միջուկային ռեակտորներ, կաթ­սաներ, սարքավորումներ և մեխանի­կական մասեր, քիմիական թելեր, կահույք, անկողնային պարա­­գաներ և դրանց հարակից մասեր), Ֆրանսիա (0.4, դեղագործական մթերք, դոճխեժ, բուսաձյութ, խեժ և այլ բուսական հյութեր և հյութահանուկներ, եթերային յուղեր, հարդարանքի և լոգարանային միջոցներ, ապակի և դրանից իրեր), Բելգիա (0.4, բնական կամ արհեստական մարգարիտ, թանկարժեք կամ կիսաթանկարժեք քարեր, թանկարժեք մետաղներ), Ավստրիա (0.4, բնական կամ արհեստական մարգարիտ, թանկար­ժեք կամ կիսաթանկարժեք քարեր, թանկարժեք մետաղներ), որոնք ապահովել են 2014 թվականի ընդհանուր ներմուծման 0.4 տոկոս աճի 4.1 տոկոսային կետը: Գործընկեր երկրներից ՀՀ ներմուծման աճին հիմնականում բացասական նպաստում են ունեցել Ռումինիան` 1.8, Բուլղարիան` 1.0, Ուկրաինան` 0.6, Շվեյցարիան` 0.6 և Իսրայելը` 0.4 տոկոսային կետ:

Արտահանման և ներմուծման նշված միտումների արդյունքում 2013-2014 թվականներին ՀՀ արտաքին առևտրաշրջանառության միջինում շուրջ 28.8 տոկոսը բաժին է ընկել ԱՊՀ և 27.4 տոկոսը` ԵՄ երկրներին: 2014 թվականին ՀՀ ապրանքաշրջանառությունը աճել է հատկապես այլ երկրների հետ: 2014 թվականին ՀՀ խոշոր յոթ առևտրային գործընկեր երկրների շրջանակում ընդգրկված էին Չինաստանը (առևտրաշրջանառության 9.9 տոկոս), Գերմանիան (7.5 տոկոս), Իրան (4.9 տոկոս), ԱՄՆ-ն (3.7 տոկոս), Իտալիա (3.6 տոկոս), ինչպես նաև ԱՊՀ երկրներից Ռուսաստանը (23.7 տոկոս) և Ուկրաինան (3.6 տոկոս):

2015 թվականի հունվար-ապրինին[[20]](#footnote-20) ՀՀ ապրանքների արտահանման 18.8 տոկոս նվազ­մանը հիմնականում նպաստել են Ռուսաստանը` 18.9, Բելգիան` 2.2, Բուլղարիան` 2.1, Իրանը` 2.4 տոկո­սա­յին կետերով: Նույն ժամանակահատվածում արտասահմանյան ապրանքների ներմուծ­ման 35.7 տոկոս նվազմանը հիմնականում նպաստել են` Ռուսաստանը` 10.5, Գերմանիան` 2.2, Թուրքիան` 2, Շվեյցարիան` 2.1, Չինաստանը` 1.9, Ռումինիան` 1.2, Ավստրիան` 1.4, Բելգիան` 1.6, Ճապո­նիան` 1.6, Բրազիլիա` 1.1, Թաիլանդը` 1.4, Ուկրաինան` 1.1 տոկոսային կետ, իսկ Ֆրանսիան և Իրանը` յուրա­քանչյուրը 0.2-ական տոկոսային կետով հակազդել են ներմուծ­ման նվազմանը:

**Դրամական փոխանցումներ**[[21]](#footnote-21)

**2012-2014 թվականներին ՀՀ ներհոսող մասնավոր տրանսֆերտների ու աշխա­տող­ների վարձատրություն դրամական փոխանցումների միջին ծավալը կազմել է տարեկան շուրջ 2141 մլն. ԱՄՆ դոլար` երեք տարիներին միջինում աճելով 5.1 տոկոսով: 2014 թվականին դրա­մա­կան փոխանցումները կրճատվել են` նպաստելով տնտեսական ակտիվության թուլաց­մանը:** Ընդ որում` մասնավոր տրանսֆերտների ներհոսքը 2012-2014 թվականներին միջինում աճել է շուրջ 5.1, իսկ աշխա­տողների վարձատրություն հաշվին դրամական փոխանցումները` 5.3 տոկոսով: 2014 թվականին դրամական փոխանցումները ընդհանուր առմամբ կրճատվել են 6.1 տոկոսով` նպաս­տելով բնակչության տնօրինվող եկամուտների կրճատմանը, տնտեսական ակտիվության և տնտե­սական աճի հիմնական շարժիչ ճյուղերի պասիվացմանը (մասնավոր տրանսֆերտներն կրճատ­վել են 5.6, իսկ աշխատողների վարձատրություն փոխանցումները` 4.8 տոկոսով):

Մասնավոր տրանսֆերտների և աշխատողների դրամական փոխանցումների հիմնական աղբյուր է հանդիսանում գործընկեր երկրների տնտեսական աճը. Ռուսաստանի և ԱՄՆ-ի միջին աճերը 2013-2014 թվականներին համապատասխանաբար կազմել են 0.95 և 2.25 տոկոս (տես Ներդիր 1-ը): 2014 թվականին դրամական փոխանցումների կառուցվածքում այդ երկրների կշիռը համա­պատասխանաբար կազմել է 83 և 6 տոկոս` վկայելով հատկապես Ռուսաստանի տնտե­սության զարգացումներից Հայաստան ներհոսող դրամական փոխանցումների մեծ կախ­վա­ծության մասին: 2015 թվականի առաջին չորս ամիսներին դրամական փոխանցումների ներհոսքը նախորդ տարվա համապա­տասխան ժամանակահատվածի համեմատ կրճատվել է 34.9 տոկոսով` կազմելով 302.2 մլն. դոլար:

**Փոխարժեք**

**2012-2014 թվականներին ՀՀ դրամը ԱՄՆ դոլարի նկատմամբ շարունակաբար արժեզրկվել է:**2012-2014 թվականներին միջին տարեկան փոխարժեքը կազմել է 409.1 դրամ մեկ ԱՄՆ դոլարի դիմաց. այդ ընթացքում ՀՀ դրամը ԱՄՆ դոլարի նկատմամբ արժեզրկվել է տարեկան միջինը շուրջ 3.6 տոկոսով:

**2014 թվականին ԱՄՆ դոլարի նկատմամբ ՀՀ դրամի փոխարժեքի արժեզրկման միտում­ները շարունակվեցին տարեսկզբին և ավելի արագ տեմպերով նաև տարեվերջին:**2014 թվա­կա­նի դեկտեմբեր ամսին միջին ամսական փոխարժեքը կազմեց 463.53 դրամ 1 ԱՄՆ դոլարի դիմաց՝ նախորդ տարվա դեկտեմբերին ձևավորված միջին փոխարժեքի (405.32) նկատմամբ արժեզրկվելով 12.56 տոկոսով: Ինչ վերաբերում է տարեկան միջին փոխարժեքին, ապա վերջինս 2014 թվականին կազմել է 415.92 դրամ մեկ ԱՄՆ դոլարի դիմաց (2013-ին` 409.63). նախորդ տարվա միջինի նկատմամբ գրանցվել է ԱՄՆ դոլարի համեմատ դրամի անվանական արժեքի 1.5 % արժեզրկում` 2013 թվականի համապատասխան ցուցանիշի 1.9 % արժեզրկման դիմաց:)

**2015 թվականի առաջին չորս ամսիներին ԱՄՆ դոլարի նկատմամբ ՀՀ դրամի փոխար­ժեքը հարաբերականորեն կայունացել է, նույնիսկ նկատվում է վերջինիս արժեզրկման տեմ­պերի նվազման միտում:**2015 թվականի առաջին չորս ամիսներին միջին փոխարժեքը կազմել է 476.46 դրամ 1 ԱՄՆ դոլարի դիմաց (2014 թվականի առաջին չորս ամիսներին` 411.85)՝ նախորդ տարվա նույն ժամանա­կա­հատվածի միջինի նկատմամբ արժեզրկվելով 13.56 տոկոսով: Փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք է: Ընդ որում տարվա անցած ամիսներին դրամի արժեզրկմանը մասամբ նպաստել է նաև նախորդ տարվանից դիտարկվող կապիտալի ներհոսքի (հիմնականում ոչ առևտրային բնույթի փոխան­ցումների տեսքով) զգալի դանդաղումը:

**Կանխատեսում:**2015 թվականին ակնկալվում է ՀՆԱ-ի նկատմամբ առանց պաշտոնական տրանսֆերտների ընթացիկ հաշվի պակասուրդի 10.7 տոկոս մակարդակ, իսկ 2016-2018 թվական­ներին այն կկազմի միջինը 8.9 տոկոս (ներառյալ պաշտոնական տրանսֆերտները համապատաս­խանաբար` 9.4 և 8.0 տոկոս): Ընթացիկ հաշվի բարելավմանը էապես կնպաստի նաև կառավա­րության հարկաբյուջետային քաղաքականության աստիճանական խստացումը` ի դեմս պետական հատվածի պակասուրդի աստիճանական կրճատման:

***Աղյուսակ 6. Վճարային հաշվեկշիռ (ՀՆԱ-ի նկատմամբ %)***

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Փաստ | Փաստ | Փաստ | Կանխ | Կանխ | Կանխ | Կանխ |
| Ընթացիկ հաշիվ /ՀՆԱ | -11.1 | -8.0 | -7.9 | -9.4 | -8.6 | -8.0 | -7.5 |
| Ընթացիկ հաշիվ (առանց պաշտ. տրանս­ֆերտների)/ ՀՆԱ | -12.2 | -9.2 | -9.0 | -10.7 | -9.9 | -9.1 | -7.8 |
| Այդ թվում` եկամուտներ ուղղակի ներդրումներից/ ՀՆԱ | -3.4 | -3.1 | -1.5 | -2.7 | -2.7 | -2.7 | -2.7 |
| Ուղղակի ներդրումներ/ՀՆԱ | -4.7 | -3.4 | -3.4 | -3.9 | -4.0 | -4.0 | -3.9 |

***Գծապատկեր 5. Ընթացիկ հաշվի պակասուրդ/ՀՆԱ, %***

**Պետական հատված**

Հարկաբյուջետային քաղաքականության մոտեցումը եղել է խթանող և միաժամանակ հավա­սարակշռված: Ընդ որում, նպատակ է դրվել չափավոր նպաստել տնտեսական վերա­կանգն­մանը, որի պայմաններում չի խաթարվի մակրոտնտեսական և հարկաբյուջետային կայունությունը: 2013 և 2014 թվականներին ՀՀ պետական բյուջեի եկամուտները ՀՆԱ-ի մեջ կազմել են համա­պա­տասխանաբար` 25.1 և 25.3 տոկոս, իսկ հարկային եկամուտները` ներառյալ պարտադիր սոցիա­լական ապահո­վության վճարները` համապատասխանաբար 23.4 և 23.5 տոկոս: 2014 թվականի արդյունքներով նախորդ տարվա նկատմամբ պետական բյուջեի եկամուտների անվանական աճը կազմել է 6.85 տոկոս, իսկ հարկային եկամուտներինը` ներառ­յալ սոցիալական ապահովության վճարները` 6.3 տոկոս:

ՀՀ պետական բյուջեի ծախսերը ՀՆԱ-ի մեջ 2013 և 2014 թվականներին կազմել են համա­պատասխանաբար` 26.7 և 27.3 տոկոս, որից կապիտալ ծախսերը նշված ժամանա­կա­հատված­ներում կազմել են ՀՆԱ-ի 3.0 տոկոսը: ՀՀ պետական բյուջեի դեֆիցիտը 2014 թվականին կազմել է ՀՆԱ-ի շուրջ 2 տոկոսը, նախորդ տարվա 1.7 տոկոսի դիմաց:

Հարկաբյուջետային քաղաքականության մոտեցումը արտաքին և ներքին վերոնշյալ տնտե­սական զարգացումների ներքո 2013 և 2014 թվականներին եղել է բազմակողմ և միաժա­մանակ հավասարակշռված: Ընդ որում, նպատակ էր դրվել հարկաբյուջետային քաղա­քակա­նության իրա­կա­նաց­մամբ նպաստել տնտեսական ակտիվության վերականգնմանը՝ զուգա­հեռաբար շարունակելով պակասուրդի աստիճանական կրճատումը և պահպանելով պարտքի կայունությունը: 2014 թվա­կա­նին իրականցված հարկաբյուջետային քաղաքականության ազդեցու­թյունն ամբողջական պա­հան­ջարկի վրա ունեցել է ընդլայնող ազդեցություն (1.13% ընդլայնող հարկաբյուջետային ազդակ), ընդ որում, եկամուտների` չեզոք (0.02%) և ծախսերի` (1.11%) ընդլայնող ազդեցությամբ պայմա­նավորված:

***Գծապատկեր 6. Հարկաբյուջետային ազդակը[[22]](#footnote-22) 2009-2018 թվականներին***

**Կանխատեսում:**  **2015 թվականին հարկաբյուջետային քաղաքականության ազդե­ցու­թյունը ամբողջական պահանջարկի վրա կլինի ընդլայնող, իսկ 2016-2018 թվականներին ընդ­հա­նուր առմամբ կլինի զսպող:** Համաշխարհային տնտեսության զարգացման անորո­շու­թյուններով պայմա­նավորված դեռևս նշանակալի են արտաքին և ներքին զարգացման սպա­սում­ների ռիսկերը, ինչով էլ պայմանավորված անհրաժեշտություն կառաջանա լրացուցիչ ֆինան­սավորման՝ տնտեսության իրական հատվածի ակտիվացման համար: Արդյունքում, 2015 թվա­կանին ակնկալվում է ՀՀ պետա­կան բյուջեի դեֆիցիտի մեծացում: Իսկ միջնաժամկետում, հաշվի առնելով հարկաբյուջետային և պարտքային կայուն միջավայր ձևավորելու համար պետական բյուջեի պակասուրդի աստիճանական կրճատման անհրաժեշտությունը, հարկաբյու­ջետային քաղաքականությունը ամբող­ջական պահան­ջարկի վրա ազդեցության տեսանկյունից ընդհանուր առմամբ կլինի զսպող: Միջնաժամկետ հատ­վածում քաղաքականության վերոհիշյալ ուղղվա­ծության համատեքստում 2015 թվականի համար նախատեսվում է ՀՆԱ-ի նկատմամբ հարկային եկամուտների 23.4 տոկոս և պետական բյուջեի պակասուրդի 3.7 տոկոս ցուցա­նիշների ապա­հովում: Իսկ 2016-2018 թվականներն ընդգրկող հարկաբյուջետային քաղաքա­կանության կանխատեսումները հիմնված են այն սկզբունքների վրա, որ ՀՆԱ-ի նկատ­մամբ հարկային եկամուտների տարեկան բարելավում առաջիկա տարվա համար կլինի 0.2 տոկոսային կետ, իսկ հաջորդ տարիներին այն կաճի 0.3 տոկոսային կետերով, իսկ պետական բյուջեի պակասուրդի մակարդակը աստիճանական կնվազի և կկայունանա ՀՆԱ-ի 1.7 տոկոսի սահմանում:

**Հավելված. Հիմնական մակրոտնտեսական ցուցանիշներ**

|  |  |  |  |  |  |  |  |
| --- | --- | --- | --- | --- | --- | --- | --- |
| Ցուցանիշներ | 2012 | 2013 | 2014 | 2015 | 2016 | 2017 | 2018 |
| փաստ | փաստ | փաստ | սպասողական | կանխ. | կանխ. | կանխ. |
| Անվանական ՀՆԱ, մլրդ դրամ | **4000.7** | **4276.2** | **4528.9** | **4720.5** | **4918.4** | **5292.0** | **5725.4** |
| Իրական ՀՆԱ ինդեքս | 107.2 | 103.5 | 103.4 | 101.0 | 102.0 | 103.5 | 104.0 |
| ՀՆԱ-ի ինդեքս դեֆլյատոր  | 98.8 | 103.3 | 102.4 | 103.2 | 102.2 | 104.0 | 104.0 |
| Գնաճ (ժամանակաշրջանի վերջ), % | 3.2 | 5.6 | 4.6 | 4 | 4 | 4 | 4 |
| Գնաճ (միջին, նախորդ տարվա նույն ժամանակահատվածի նկատմամբ), % | 2.6 | 5.8 | 3.0 | 4.8 | 4 | 4 | 4 |
| **ՀՆԱ իրական աճն ըստ ճյու­ղերի ավելացված արժեքների`** |  |  |  |  |  |  |  |
| ՀՆԱ | 7.2 | 3.5 | 3.4 | 1.0 | 2.0 | 3.5 | 4.0 |
| Արդյունաբերություն | 6.3 | 6.4 | -0.7 | 0.6 | 1.3 | 3.2 | 3.8 |
| Գյուղատնտեսություն  | 9.5 | 7.6 | 7.8 | 4.5 | 4.5 | 4.5 | 4.5 |
| Շինարարություն  | 4.8 | -6.8 | -5.0 | -0.6 | 1.5 | 2.7 | 3.8 |
| Ծառայություններ | 6.3 | 3.4 | 5.9 | 0.0 | 1.3 | 3.3 | 4.1 |
| Զուտ հարկեր | 9.9 | 3.6 | 1.8 | 0.8 | 1.5 | 3.5 | 3.2 |
|  |  |  |  |  |  |  |  |
| **ՀՆԱ ծախսային կոմպոնենտնտերի իրական աճերը** |  |  |  |  |  |  |  |
| Վերջնական սպառում | 7.7 | 1.9 | 1.3 | -1.7 | 0.5 | 2,1 | 2.0 |
| Պետական | -1.4 | 8.7 | 5.3 | 0.3 | 0,9 | -1.4 | -1.1 |
| Մասնավոր | 9.1 | 0.9 | 0.6 | -2.1 | 0.4 | 2.5 | 2.6 |
| Կապիտալի համախառն կուտակում | 0.5 | -10.5 | -2.6 | 1.9 | -5.3 | 3,0 | 7.1 |
| Պետական | -20.9 | -6.5 | 4.6 | 12.3 | -29,1 | 3,7 | 29.7 |
| Մասնավոր | 5.8 | -11.2 | -4.0 | -0.3 | 1.6 | 2.8 | 3.4 |
| Ապրանքների և ծառայությունների արտահանում  | 8.4 | 16.3 | 22.6 | 6.5 | 1.1 | 2.1 | 3.0 |
| Ապրանքների և ծառայությունների ներմուծում  | -2.8 | -4.2 | 7.7 | -4.5 | -1.7 | 0.6 | 1.4 |
|  |  |  |  |  |  |  |  |
| **Արտաքին հատված (մլն ԱՄՆ դոլարով)** |  |  |  |  |  |  |  |
| Ապրանքների և ծառայությունների արտահանում | 2554 | 2733.5 | 3295 | 3081 | 3161 | 3266 | 3397 |
| Ապրանքների և ծառայությունների ներմուծում | 4814 | 4938 | 5467 | 4786 | 4821 | 4945 | 5116 |
| Ապրանքների արտահանում | 1516 | 1636 | 1665 | 1532 | 1524 | 1564 | 1644 |
| Ապրանքների ներմուծում | 3628 | 3728 | 3734 | 3174 | 3177 | 3256 | 3380 |
| Ապրանքների արտահանման աճ, % | 5.9 | 7.9 | 1.8 | -8.0 | -0.5 | 2.6 | 5.1 |
| Ապրանքների ներմուծման աճ, % | 2.4 | 2.8 | 0.2 | -15.0 | 0.1 | 2.5 | 3.8 |
| Ընթացիկ հաշիվ | -1104 | -839 | -863 | -922 | -866 | -848 | -860 |
|  |  |  |  |  |  |  |  |
| **ՀՆԱ-ի նկատմամբ տոկոսով** |  |  |  |  |  |  |  |
| Ապրանքների և ծառայությունների հաշվեկշիռ | -22.7 | -21.1 | -19.9 | -17.3 | -16.4 | -15.8 | -15.0 |
| Ապրանքների և ծառայությունների արտահանում | 25.7 | 26.2 | 30.3 | 31.3 | 31.2 | 30.8 | 29.7 |
| Ապրանքների և ծառայությունների ներմուծում | 48.3 | 47.3 | 50.2 | 48.6 | 47.6 | 46.6 | 44.7 |
| Առևտրային հաշիվ | -21.2 | -20.0 | -19.0 | -16.7 | -16.3 | -15.9 | -15.2 |
| Ընթացիկ հաշիվ (ներառյալ պաշտոնական տրանսֆերտները) | -11.1 | -8.0 | -7.9 | -9.4 | -8.6 | -8.0 | -7.5 |
| Ընթացիկ հաշիվ (առանց պաշտոնական տրանսֆերտների) | -12.2 | -9.2 | -9.0 | -10.7 | -9.9 | -9.1 | -7.8 |
|  |  |  |  |  |  |  |  |
| Ներմուծման ծածկույթը (ամիսներով) | 4.5 | 5.5 | 3.3 | 4.4 | 4.4 | 4.3 | 4.2 |

1. ՀՆԱ-ի իրական աճ ասելով հասկանում ենք տնտեսությունում ստեղծված ՀՆԱ-ի ծավալային աճը` առանց գնային փոփոխության: [↑](#footnote-ref-1)
2. Սույն պարբերության ցուցանիշները վերաբերում են տնտեսության ճյուղերում ստեղծված ավելացված արժեքին: [↑](#footnote-ref-2)
3. 2011 թվականից ՀՀ Ազգային վիճակագրական ծառայությունը ամսական ՀՆԱ-ից անցում է կատարել ՏԱՑ-ի հաշվարկմանը: Ի տարբերություն Ազգային հաշիվների մեթոդաբանությամբ հաշվարկվող ՀՆԱ ցուցանիշի (որն ունի եռամսյակային և տարեկան պարբերականություն) ամսական ՏԱՑ-ը բնութագրում է տնտեսությունում ապրանքների և ծառայությունների թողարկման ծավալների փոփոխությունը, այլ ոչ թե ավելացված արժեքի փոփոխությունը: Բացի այդ, ամսական ՏԱՑ-ը չի ընդգրկում արտադրանքի զուտ հարկերը և ֆինանսական միջնորդության անուղղակիորեն չափվող ծառայությունները (ՖՄԱՉԾ), որոնք ներառվում են եռամսյակային և տարեկան ՀՆԱ-ի արտադրական եղանակով հաշվարկներում: [↑](#footnote-ref-3)
4. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: [↑](#footnote-ref-4)
5. Ենթաճյուղերի նպաստումների ցուցանիշները այս և հաջորդ ճյուղերի համար հաշվարկվել են ՀՀ ֆինանսների նախարարության կողմից` ՀՀ ԱՎԾ ամսական ցուցանիշների պաշտոնական հրապարակումների հիման վրա: [↑](#footnote-ref-5)
6. Վարկերի տոկոսադրույքների սուբսիդավորման, գյուղատնտեսական մթերքների իրացման շղթայի ապահովման, ցորենի և գարու սերմնաբուծության և սերմնարտադրության, օրգանական գյուղատնտեսության զարգացման, տեղական կենսապարարտանյութերի զարգացման, գյուղատնտեսական տեխնիկայի վերազինման ծրագրեր: [↑](#footnote-ref-6)
7. Աշխարհի զարգացած երկրներն իրենց տնտեսական զարգացման ճանապարհին աստիճանաբար մեծացրել են հատ­կա­պես ծառայությունների մասնաբաժինը: [↑](#footnote-ref-7)
8. Արտահանելի հատվածի մեջ դիտարկվել են արդյունաբերությունն ու գյուղատնտեսությունը: [↑](#footnote-ref-8)
9. 2012-2013 թվականների տվյալները հիմնված են տնային տնտեսությունների կենսամակարդակի ամբողջացված հետազոտության արդյունքների հիման վրա հաշվարկված աշխատանքի շուկայի ցուցանիշների վրա, իսկ 2014 թվականինը` ՀՀ ԱՎԾ կողմից իրականացված աշխատուժի հետազոտությունների հիմնական արդյունքների վրա: [↑](#footnote-ref-9)
10. Հաշվարկում ընդգրված 2014թ. միջին ամսական անվանական աշխատավարձի ցուցանիշը նախնական է, որում ներառված չեն փոքր և գերփոքր կազմակերպությունների ցուցանիշները: ՀՀ ԱՎԾ պաշտոնական տվյալների հանաձայն 2013թ-ից աշխատավարձի ցուցանիշներում ներառված է նաև զինվորականների աշխատավարձը: [↑](#footnote-ref-10)
11. 2015թ. միջին ամսական անվանական աշխատավարձի ցուցանիշները նախնական են: Ներառված չեն փոքր և գերփոքր կազմակերպությունների ցուցանիշները: [↑](#footnote-ref-11)
12. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-12)
13. [↑](#footnote-ref-13)
14. Ցուցանիշների համադրելիությունը ապահովելու տեսանկյունից վարկերը պետք է դիտարկել տարեկան ՀՆԱ-ի մեջ: [↑](#footnote-ref-14)
15. Սույն վերլուծության համար հիմք են ծառայել ՀՀ վճարային հաշվեկշռի նոր մեթոդաբանությամբ (ԱՄՀ, BPM-6 ձեռնարկ) վերանայված պաշտոնական տվյալները: [↑](#footnote-ref-15)
16. Այսուհետ “Վճարային հաշվեկշիռ” բաժնում բերված վերլուծության համար հիմք են ծառայել արտաքին առևտրի արտահանումը ՖՕԲ, իսկ ներմուծումը ՍԻՖ գներով պաշտոնական տվյալները, ինչը թույլ է տալիս կատարել հնարավորինս մանրամասն վերլուծություն: [↑](#footnote-ref-16)
17. Արտաքին առևտրի 2015 թվականի առաջին ամիսների վերլուծությունը հիմնված է նախնական պաշտոնական տվյալների վրա, որոշ ցանիշներ ամբողջական չեն` պայմանավորված ԵՏՄ երկրների միջև փոխադարձ առևտրի ցուցանիշների ոչ ամբողջական հավաքագրմամբ (հետագայում ենթակա են ճշգրտման): [↑](#footnote-ref-17)
18. Որպես ներդրումային բնույթի դիտարկվել են «Մեքենաներ, սարքավորումներ, մեխանիզմներ», «Սարքեր և ապարատներ» և «Տարբեր արդյունաբերական ապրանքներ» ապրանքային խմբերը: [↑](#footnote-ref-18)
19. Առանձին երկրներով հիմնական պահանջարկը հայաստանյան ապրանքների նկատմամբ որոշվել է ըստ երկիր-ապրանք կտրվածքի ՀՀ ԱՎԾ-ի վերջին պաշտոնական հրապարակման (տվյալ դեպքում` 2013թ. տվյալների կառուցվածքով): [↑](#footnote-ref-19)
20. 2015թ.հունվար - ապրիլ ամիսների արտաքին առևտրի ցուցանիշներն ամբողջական չեն` պայմա­նա­վոր­ված ԵՏՄ երկրների միջև փոխադարձ առևտրի ցուցանիշների ոչ ամբողջական հավաքագրմամբ և դրանք հետա­գա­յում ենթակա են ճշգրտման: [↑](#footnote-ref-20)
21. Որպես դրամական փոխանցումներ դիտարկվել են ՀՀ վճարային հաշվեկշռի BPM-6-ի «Աշխատողների վարձատրություն» (Սկզբնական եկամուտներում), «Անձնական տրանսֆերտներ (ընթացիկ տրանսֆերտներ ռեզիդենտ և ոչ ռեզիդենտ տնային տնտեսությունների միջև)» (Երկրորդային եկամուտներում) և «Ֆինանսական կազմակերպություններ, ոչ ֆինանսական կազմակերպություններ, տնային տնտեսություններ և ՏՏՍՈԱԿ» (Կապիտալ տրանսֆերտներում) հոդվածները` BPM-5-ի «Զինծառայողների և սեզոնային մյուս աշխատողների, փոխանցումներ, ներառյալ սահմանային աշխատողների» և «Մասնավոր տրանսֆերտներ» հոդվածների փոխարեն: [↑](#footnote-ref-21)
22. Հարկաբյուջետային քաղաքականության ազդեցությունն ամբողջական պահանջարկի վրա գնահատելու համար օգտագործվել է հարկաբյուջետային ազդակի ցուցանիշը, որը բյուջեի եկամուտների ազդակի և ծախսերի ազդակի հանրագումարն է: [↑](#footnote-ref-22)